text:
Gabinete Wever-Croes II trahando duro pa hiba Aruba bek na normalidad
Un logro grandi pa nos trahadornan publico
Algun dia pasa nos premier a informa pueblo cu den combersacionan cu Staats Secretaris van Huffelen a yega na un acuerdo cu lo duna e 5% mensual bek na e trahadornan publico entrante prome di Juli 2022. Esaki sigur ta un logro hopi grandi. E trahadornan publico a para solidario cu pais Aruba den su momentonan di mas dificil y ta mas cu corecto cu nan ta ricibi nan salario 100% bek. Esaki sigur semper tabata e vision di Gabinete Wever Croes, cu a percura di presupuesta e placa necesario pa por haci esaki un realidad. Si no a presupuesta e 5% aki, no lo por a realisa esaki, aunke lo a haya aprobacion di Hulanda. Esaki sigur tawata un di e motibonan pakico nos di Fraccion MEP a vota pro presupuesto 2022.
AVP cu un rueda di prensa pa exigi 12.6% wordo duna completo
Mi a tuma nota cu AVP ta rabia pasobra awor nan no por hunga politica cu e 12.6% mas. Awor ta exigi pa 12.6% wordo duna completamente bek, siendo cu nan mes a vota contra e ley di presupuesto cu awe ta garantisa cu empleadonan publico por haya nan 5% bek. E ta keda un tristo realidad cu AVP ta keda hunga politica cu dolor di trahadornan publico, cu awor tin speransa atrobe. Si tur cos bay manera debe ser, e presupuesto di pais Aruba pa 2023 lo mester keda aproba pa September 2022. Den esaki sigur lo bay presupuesta e 12.6% completo pa asina garantisa cu na Januari 2023 por duna empleadonan publico tur beneficio y salario completo bek. Pa e 12.6% por wordo paga legalmente pa e Gobierno di Aruba, esaki mester ta den e presupuesto di pais Aruba. Asina Gabinete Wever-Croes II ta keda lucha pa restaura nos pais paso a paso, segun nos economia ta permiti. Nos ta riba e bon caminda, pero nos no a yega ainda. Lastimamente den e crisis di cu AVP e hinca nos pais 2009-2017 nunca nan e kita e 30 medidanan cu nan a suta pueblo cu ne!
E tres condicionan imponi pa Hulanda pa por duna e 12.6% bek
Hulanda a impone tres condicion pa e recorte di 12.6% por wordo duna bek;
- Politiconan mester keda entrega nan 25%
- Mester pasa e ley LNT (topinkomens) den Parlamento na July 2022.
- E pago di e 5% mester ta den pais Aruba su presupuesto.
Ta palabra den Parlamento cu politiconan lo sigui aporta e 25% pa empleadonan publico por haya nan salario completo bek. E Ley di LNT tambe lo wordo trata prome cu e fecha final exigi pa Hulanda. Tambe e 5% cu tur empleado publico mester haya bek, ta den nos presupuesto. Asina aki e gobierno actual ta mustra responsabilidad cu su trahadornan y pueblo di Aruba en general.
Si pueblo desea mas informacion di e articulo aki, contact mi na tel: 528-4639 of email mi na: marco.berlis@parlamento.aw / Bo parlamentario y sirbidor di pueblo na bo ordo semper, sin nada di sconde!


c: text/html

text:
Mankaron - ta un tipo di pan e mes bolo, dor kubo tin ku trahe den forma di bolo.
Ingredients :
4 blanku di webu
1 kopi di suku di blancha bolo
¼ theelep di salu
½ theelep di vanilla
½ kopi di ariña di pan
½ theelep di esensia di almendra
2 kopi di koko raspá
Preparation:
Pa kuminsa ta bati e blanku di webu bon te ora esaki bira steif.
Awor ta basha poko poko e suku den e blanku di webu i sigi batie.
Mientras nos ta sigi bati ta agrega e salu, esensia di almendra i e vanilla.
Awor ta agrega e ariña di pan , despues e koko raspá i ta brua tur kos bon den otro.
Entretantu e fornu mester ta sende 15 minuut prome ku use na 300 grado. Awor ta hunta un plancha bon ku manteka i poko poko ta saka e meskla pone riba e plancha.
Rekomendabel ta pa no pone nan muchu pega ku otro. Na luga di un plancha por usa tambe un forma i e ora ey ta basha e meskla den dje.
Ora ta kla ta pone e plancha of forma den fornu i laga nan keda 30 minuut. Ora e sali for di fornu mas despues bo ta djis korta esun den forma na pida pida, mientras ku esun den e plancha ta formá kaba.

robotstxt: allowed

filter: keep


text:
Resultadonan di Beisbòl Profeshonal Hapones Nippon ayera:
- Tokyo Yakult Swallows a pèrdè di Hiroshima Toyo Carp ku skor di 4-3
Wladimir ‘Coco’ Balentien a hunga right field i a konektá un hit den sinku turno na bate ku dos kareda empuha. Pa Balentien e hit tabata su di dos honron di temporada ku un koredó na base den di seis entrada. Wladimir tin un promedio aktual di .353
- Rakuten Golden Eagles a pèrdè di ORIX Buffaloes ku skor di 7-1
Andruw Jones tabata batido designa den e partido aki i a konektá dos hit den kuater turno na bate, ku dos kareda empuha. Pa Andruw e hitnan tabata un doblete den di kuater entrada i un single den di nuebe entrada. Andruw tin un promedio aktual di .235
Resultado di Liga di Beisbòl Profeshonal Chines na Taiwan:
- E ekipo di Shairon Martis, Uni-President 7-Eleven Lions a empatá na un kareda ku Chinatrust Brother despues di un partido ku a bai 12 entrada.
Den e partido aki Shairon Martis mester a konformá su mes ku un salida sin desishon, pichando sinku entrada i dos tèrsio, permitiendo seis hit, tres base por bola, un kareda i poncha seis. Shairon tin un efektividat aktual di 2.31
Resultadonan di Beisbòl Liga Grandi ayera:
- Kansas City Royals a pèrdè di Detroit Tigers ku skor di 2-1
- Atlanta Braves a derota Milwaukee Brewers ku skor di 1-0
Aaron Harang a bai ku e viktoria, miéntras ku staf di picheo di Atlanta a wanta Milwaukee na solamente dos hit den e partido. Chris Johnson a sòru pa e úniko kareda di e partido ku un honron solitario. Andrelton Simmons a hunga shortstop i no a konektá hit den tres turno na bate. Simmons tin un promedio aktual di .250
- Minnesota Twins a pèrdè di Chicago White Sox 7-6
- Cleveland Indians a pèrdè di Oakland Athletics ku skor di 6-1 den e promé partido miéntras ku Cleveland Indians a derota Oakland Athletics ku skor di 6-4 den e di dos partido
- Boston Red Sox a derota Baltimore Orioles ku skor di 6-2
Pa Boston, John Lackey a bai ku e viktoria miéntras ku pa Baltimore Ubaldo Jimenez mester a karga ku e derota den su debut pa e ekipo. Jonathan Schoop no a hunga den e partido aki
- Chicago Cubs a pèrdè Pittsburgh Pirates ku skor di 4-3 den un partido ku a bai 16 ining
- Colorado Rockies a derota Miami Marlins ku skor di 6-5
- St. Louis Cardinals a pèrdè di Cincinnati Reds ku skor di 1-0
Roger Bernadina a drenta komo batido emergente den di shete entrada i no a konektá hit den su úniko turno na bate
- Toronto Blue Jays a derota Tampa Bay Rays ku skor di 3-0
- Washington Nationals a gana New York Mets ku skor di 5-1
- Philadelphia Phillies a pèrdè di Texas Rangers ku skor di 4-3
Pa di dos dia konsekutivo Texas ta laga Philadelphia den tereno. Den e partido di ayera ta Shin-Soo Choo a empuha a kareda di viktoria pa Texas despues di a risibí un base por bola ku base yen
- New York Yankees a pèrdè di Houston Astros ku skor di 3-1
Pa Houston Astros, Jarred Cosart tabata e picher ganadó, miéntras ku pa Yankees tabata Hiroki Kuroda ku a haña e derota
- San Francisco Giants a derota Arizona Diamondbacks ku skor di 2-0
- Seattle Mariners a gana Los Angeles Angels ku skor di 8-2
- Los Angeles Dodgers a derota San Diego Padres ku skor di 5-1
Pa Dodgers, Dan Haren a logra e viktoria den su debut pa e ekipo. Kenley Jansen no a picha den e partido aki
Partidónan di Liga Grandi pa awe:
- Chicago Cubs kontra Pittsburgh Pirates
- St. Louis Cardinals kontra Cincinnati Reds
- Colorado Rockies kontra Miami Marlins
- Kansas City Royals kontra Detroit Tigers
- Washington Nationals kontra New York Mets
- Minnesota Twins kontra Chicago White Sox
- San Francisco Giants kontra Arizona Diamondbacks
- Boston Red Sox kontra Baltimore Orioles
- Toronto Blue Jays kontra Tampa Bay Rays
- New York Yankees kontra Houston Astros
- Seattle Mariners kontra Oakland Athletics


text:
Update rotonde Palm Beach
Manera boso por mira riba nos imagen nan, e rotonde a cuminsa haya forma.
Actualmente nos ta bezig cu :
- Ponemento di banchinan na e rotonde banda pazuid direccion saliña.
- Awe lo start cu banchi na haltura di Mc Donalds.
- Banchinan rond di e rotonde parti paden.
- Fundeshi di e rotonde y
- A cuminsa cu e vloer pa construi kashi di coriente.
Lastimamente mester menciona cu tin un poco delay pa cuminsa cu fase 2.
E parti bon ta, cu e rotonde ta 3/4 construi caba y esey lo haci cu nos lo haal in e dianan den fase 2.
E delay a bini pa motibo cu nos mester a haci cambionan pa mehoracion.


text:
Kon largu ta dura te ora Schadefonds hasi e pago?
Pa tratamentu di bo petishon Schadefonds tin un máksimo di 26 siman di tempu. Si bo manda tur informashon i dokumento nesesario huntu ku e petishon, e chèns ta mas grandi ku bo ta haña un desishon mas lihé. E tratamentu por dura mas largu si ta trata di un kaso kompliká, òf si bo no manda tur prueba huntu ku e petishon.
Si Schadefonds disidí ku bo ta haña un pago di un solo bia, lo bo risibí un karta ku e desishon via Ofisina Yudansa pa Víktima. Despues di a manda e karta aki, ta depositá e suma dentro di 30 dia riba e number di kuenta ku bo a duna. Si bo ta bou di atministrashon, ta depositá e suma riba e number di kuenta ku bo atministradó duna.


text:
Mi por entregá un petishon mi mes si mi tin un atministradó?
Sí, bo por entregá un petishon i firm’é bo mes si bo tin un atministradó. Bo no tin mester di menshoná bo atministradó komo representante legal. E atministradó ta determiná sí na kua kuenta Schadefonds mester transferí e pago. Pa e motibu ei ta bon si bo indiká riba e formulario di petishon ku bo tin un atministradó, huntu ku e datonan di kontakto. Schadefonds semper ta chèk si un hende ta bou di atministrashon, pa esaki ta konsultá e registro di kuratela serka e griffier di e korte den promé instansia di Boneiru, Sint Eustatius i Saba.


text:
Durante rueda di prensa diahuebs mainta, Minister di Husticia y Asuntonan Social Rocco Tjon conhuntamente cu colega Minister di Salud Publico y Turismo Dangui Oduber a elabora riba e cooperacion cu a logra cera entre Aruba Ports Authority (AAA) y Brandweer Aruba pa asina yega na un acuerdo caminda Brandweer Aruba por haci peticion pa loke ta inversion capitalista na AAA y AAA lo por pre-financia esaki.
Minister Tjon a expresa di ta hopi contento di por haci e anuncio aki, despues di a tene varios reunion cu sindicato y ekipo di maneho, reunionnan cu tawata andando caba for di tempo di parlamento. Algun siman atras a tene anochinan informativo pa tur personal caminda a splica e proceso di e acuerdo nobo aki. A base di e acuerdo cu pais Aruba a sera cu AAA na aña 2014, articulo 4 pa ta preciso di e acuerdo aki ta stipula cu brandweer lo por haci su peticionnan pa loke ta inversionnan capitalista na AAA y AAA lo por pre-financia esakinan. Aruba su economia ta depende grandemente di Turismo, pues mirando e importancia cu Brandweer tin pa pais Aruba, e ta hopi importante pa Brandweer ta bon ekipa pa nan por brinda e servicio necesario, no solamente na Aeropuerto pero tambe na tur nos hotelnan.
Di otro banda, e ta yena nos cu alegria di por comparti e anuncio aki, pasobra cu e acuerdo aki nos ta bay garantisa tambe e siguridad di tur esnan cu ta traha na Brandweer. A base di esaki a tene reunionnan cu AAA, caminda a deduci cu e fondonan ta disponibel. Na e momentonan aki, a base di e comision di trabou existente pa instala entre e Ministerio di Husticia, entre ekipo di maneho y sindicato, lo nos ta en espera di tur e ofertanan pa asina de inmediatamenteadkeri tur material necesario. Aki ta papia di ekiponan di proteccion personal, “blusbakken” , aparato pa respiracion, diferente autonan cu ta necesario, “crash standers” , “tankwagens” etc.
Anteriormente e pensamento tawata cu kisas lo mester reparti e adkiricion di tur e materialnan aki den un periodo di un paar di aña. Sinembargo a base di e construccion nobo aki lo por adkiri tur cos de inmediatamente. Un otro punto hopi importante ta e “meerjaren beleidsplan” pa loke ta e parti di “bedrijfsvoering” mirando cu esaki ta pa e inversion capitalista, pues pa loke ta e costonan operacional, esakinan lo bay ankra den e demas añanan pa asina for di e presupuesto por percura tambe cu tur e materialnan aki cu ta bay wordo adkiri por wordo manteni tambe.
Por ultimo e Mandatario a duna un danki grandi, muy en particular na tur esnan cu ta traha na Brandweer pa e pasenshi cu nan tawata tin como tambe e profesionalismo cu a wordo demostra pa asina por haci esaki un realidad. Pues, simplemente hopi contento y agradecido na e personal di Brandweer, Conseho di Minister cu a apoya e proposicion aki y na colega Minister Oduber pa e cooperacion di su Ministerio.


text:
Calabas/Kudawecha – Cientificonan tur parti di mundo ta siña un cos prome: ‘Meten is Weten’! Shonnan amante di bon domino, diasabra awor 22 di november, cuminsando pa 7’or di anochi, ta bay tin chens pa un y tur pasa na e unico y mundialmente conocido Domino Square Gardenna Calabas pa bin midi si e rumornan cu ta coriendo rond ta berdad, es decir, cu e famoso ‘Snor’ Perez tin un walk in closet yen di sapato blanco! Asina pues nada menos cu e ‘beruchte’ Chelo Loco a declara den un intrevistaexclusivo! Segun Chelo, si Snor su cashi ta bashi, anto diasabra awo Team Chelo Loco lo yena esaki cu varios modelo di sapato blanco marca ‘Vloer-Shine’!
Si señores amante di domino di ‘high tension’. E gran y clasico encuentro entre TEAM SNOR contra TEAM CHELO LOCO ta bay tuma luga diasabra awo 22 di november pa 7’or di anochi n’e unico Domino Square Garden na mundo. Un bataya cu niun amante di domino no por keda sin presencia! E bar y cushina lo ta peng-peng di cerbes friu friu y pasapalonan cayente cayente. Han, e embahador di Peking, lo percura ‘in person’ pa cada guest pasa un anochi inolvidabel. Shonnan, e wea ta na candela! Cos ta bay ta di ‘rompe-nervios’ diasabra aki 22 di november cuminsando pa 7’or di anochi na e Domino Square Garden na Calabas! Yegaaa!


text:
Universidad di Aruba ta invita tur studiante di Colegio Arubano, International School of Aruba,avond HAVO/VWO, EPI y di tur esnan cu ta interesa pa inicia un estudio di enseñansa avansa na Aruba, pa asisti na e mainta di informacion cu ta tuma luga Diasabra 6 di april 2019 di 9:30 A.M. pa 1:00 P.M.
Riba e dia aki lo duna informacion di e Facultad di Derecho (Faculteit der Rechtsgeleerdheid – FdR), Facultad FinancieroEconomico (Financieel Economische Faculteit – FEF), Facultad di Turismo y Maneho (Faculty of Hospitality and Tourism Management Studies – FHTMS) y Facultad di Arte y Ciencia (Faculty of Arts & Science – FAS) y SISSTEM cual ta nos programa nobo cu a cuminsa e aña aki na augustus 2019. Riba e dia aki tur studiante cu ta interesa pa studia na Universidad di Aruba, eproximo aña academico tin oportunidad tambe pa haya informacion general y lo tin oportunidad pa papia cu studiante y docente nan di e facultad nan.
Awor cu orgullo nos por bisa nos tin cuater facultad cu 11 programma y un aña di preparacion (Academic Foundation Year). Nos programma mas nobo ta SISSTEM (Sustainable Island solutions through science, technology, Engineering and Mathematics).
E estudio aki lo ta den cooperacion cu KU Leuven (Belgica), University of the West Indies (Jamaica) y Oregon University (USA). Un isla cu tin un solucion sostenibel por medio di ciencia, technologia, engeneria y matematica lo incorpora polisa nan sostenibel riba un nivel academico. Asina por duna sosten na tur luga nan chikito y na mesun momento educa e sector laboral cu tin e capacidad y abilidad pa haci e polisa nan aki un realidad.
Nos ta brinda e graduadonan di scol secundario y otro interesado e oportunidad pa por aplica y asina sigui un estudio pa obtene un titulona nivel di ‘Bachelor’ of ‘Master’.
Orguyosamente nos tin un relacion estrecho y bon cu diferente Universidad/Hogeschool Hulandes, Universidad Mericano y cu otro universidad acredita den region.
Como studiante di Universida di Aruba no solamente bo por haci un programa di inter cambio pero tambe bo por bai haci bo pasantia (stage) afo. Pa esaki tambe nos tin acuerdo cu Universidad nan di Hulanda y Merca pa yuda supervisa y guia nos studiante nan cu opta pa haci esaki.
Esaki ta un muestra di e crecemento di Universidad di Aruba den e ultimo aña nan. E convenionan cu Universidad di Aruba ta cera cu universidad reconoci mundialmente ta na bienestar di tur nos studiantenan.
Bo futuro ta den bo man!
Universidad di Aruba kier a invita un y tur cu ta interesa pa pasa e mainta aki pa haya tur informacion necesario pa asina por haci un bon escogencia pa nan futuro. Mayor cu tin yiu na scol secundariotambe ta bon bini pa haya sa mas tocante e estudio cu nan yiu ta desea di haci y asina por yud’e scohe e pakete adecuado na scol secundario. Cu un bon pakete esaki lo facilita e admision na un di e facultadnan mas lihe. E mainta aki lo tin hopi informacion valiosocu lo wordo duna y pesey mes ta importante pa atende e dia aki pa asina por tuma un decision corecto tocante bo futuro!
Programma:
Di parti studiante nan y staff/ personal di Universidad di Aruba nos kier un biaha mas invita tur esnan cu lo ta interesa of no sa ainda kico nan kier studia pa bin join nos Diasabra ,6 di April pa asina bo haña tur informacion di kico tur bo por haci aki mes na Aruba! Pa mas informashon por jama: 526-2200 of manda un email na osa@ua.aw of bishita nos website www.ua.aw , nos Facebook of Instagram


text:
The content originally appeared on: Diario
ORANJESTAD (AAN): Tanto Diasabra, Diadomingo y Dialuna, lo tuma luga reunionnan riba nivel di Gobierno entre Prome Ministernan di Aruba, Corsou, St. Maarten y Secretario di Estado Alexandra Van Huffelen.
Diasabra lo discuti RAFT entre Aruba y Hulanda. Diadomingo ta cuminsa cu preparacionnan pa delibera riba COHO y lo continua cu e mesun tema aki Dialuna tambe. Durante di e reunionnan aki lo bay delibera di e futuro di RAFT, di COHO y Rijkswettten, teniendo na consideracion locual e Parlamentonan di e paisnan Aruba, Corsou, St. Maarten y Hulanda a indica caba.


text:
Parlamentario Steven Croes su mensahe pa aña eskolar 2021-2022:
Parlamentario Steven Croes su mensahe pa aña eskolar 2021-2022:
Awe ta e komienso di aña eskolar 2021-2022 i via di e komunikado aki mi kier a deseá na promé lugá tur dosente, kabes di skolnan i direktiva nan di skolnan i muy espesial nos muchanan un aña eskolar eksitoso.
E aña aki ta habri nos atrobe den e pandemia di Covid-19. Esaki ta trese diferente reto dilanti nos den e sektor aki. Mi ke duna mi palabra di sosten na nos aparato di enseñansa i tur personanan ku dirèkt òf indirekto ta forma parti di esaki.
Covid-19 manera nos tur a eksperensia delaster aña i mei a trese hopi reto den nos forma di enseñansa. No solamente riba e parti di higiena i distansia, pero tambe den nos pensamentu i nos manera di hasi.
Nos “mindset”; Komo dosente i alumno ta hopi importante pa tur dia nos keda motivá i no “give up” maske kon moeilijk esaki por ta.
Ta hopi importante ku nos tur duna di nos parti i asina garantisá un aña eksitoso. Kuida bo mes i otronan rondó dibo. Nos tur ta konektá ku otro di un òf otro manera i ta importante ku nos ta siña nos muchanan esaki for di chikí. Nos tur ta huntu den esaki i mester ta solidario ku otro.
No ta dosente i alumno mester duna di nan mes. Tambe nos komo mayor i edukador na kas. Nos mester kòrda ku “Bai skol” tur dia no ta manera ántes mas. E ròl ku nos ta hunga den edukashon di nos yunan tambe ta importante.
Mi ke vooral urgi kada un mayor i edukador pa dediká èkstra tempu na kas ku bo yu(nan) i nan edukashon. Sinta kuné ora di traha tarea, siñe kon e tambe por ta mas responsabel i yuda kombatí e pandemia aki den kura di skol. Papia kuné tokante su sintimentunan i mas importante keda motiv’é. Bise ku e reto di e aña eskolar aki tambe e por pasa dor di dje. Laga nos siña nan norma i balor i tambe siña nan disiplina pa ku nan tareanan di skol. Esaki ta un pensamentu ku ami ta yama “ Teach them young”, esta “Siña nan for di chikí”.
Rekreashon tambe ta un forma kon nos por keda motivá i enkurashá nos yunan. Un wega di bala den kura òf kana un rònchi den bario. Tur esakinan huntu lo sòru ku nos yunan ta sigui desaroyá i sali ahun mas fuerte den nan formashon.
Muchanan, dosentenan, direktiva, mayornan, pueblo di Kòrsou! Hopi éksito i laga nos tur ban p’e!


text:
Aruba ta un isla hopi bunita cu tin un naturalesa cu mester preserva, medio ambiente ta un sistema forma pa elementonan natural y artificial cu ta relaciona cu otro y cu nan ta wordo modifica pa e accion humano, un tema cu lamentablemente hopi hende no ta dun’e mucho importancia.
Shanon Croes ta un persona cu ta stima naturalesa unda cu e ta dedica su tempo na esey, na aventuranan eco-friendly cu e obhetivo di promove diferente areanan rond di e isla como beachnan, mangelnan, tours di hiking, caminda tambe ta combina e naturalesa cu historia di e prome habitantenan di e isla, indigenanan Caquetio y e descubrimento di Aruba na aña 1499 pa Spañonan.
Den un entrevista special na Bon Dia Aruba, Croes a expresa cu e actividadnan aki ta eco-sostenibel unda cu nan no ta traha cu hermentnan como motor of azeta na momento di haci e tour na e mangelnan of beachnan cu kayak, e persona tin cu haci uso di su mesun forsa y energia, si e actividad ta cu snorkeling pa hopi biaha nan ta inclui den e tour di kayak unda nan tambe ta bay riba rif.
E idea aki a cuminsa basta aña pasa manera Croes a sigura, unda cu e ta gusta kayak for di algun tempo pasa y a cumpra un par pa asina por haci cierto actividad cu hendenan local of turista cu na final esey a bira su negoshi.
Croes a trece dilanti cu nan ta purba di haci e actividadnan di manera mas sostenibel tumando den consideracion e medio ambiente y eco sistema “nos ta purba di lag’e lo mas intacto posibel, esey ta e idea di nos”.
Un di e paisnan den region cu ta enfoca riba turismo sostenibel ta Costa Rica, Croes a manifesta cu nan kier tuma ehemplo ey unda cu nan a bay bishita e pais aki for di 13 pa 24 di april cu 12 invitado pa haci un otro tour na exterior pa cana den mondi, hiking na sero, bay den lama cu kayak, “actividadnan sostenibel tambe na otro pais y cu tin paisahenan bunita”
Na 2018 el a cuminsa traha cu The Shack Aruba pero experiencia cu kayak tabata presente for di basta tempo cu diferente ruta cu por cuminsa for di Santo Largo cu e Mangrove Tunnel Tour cabando na Mangel Halto y otro cu ta yama Mangel Halto Rif Tour cuminsando na Mangel Halto tambe, ta pasa na brug di Balashi unda nan ta bira riba un rif un rato y ta caba na Mangel Halto mes.
De vez en cuando nan ta haci distancia largo y ta p’esey cu diadomingo awor 29 di mei for di 6or y mey di mainta nan tin un evento di kayak cu ta cuminsa na Mangel Halto y lo caba na Moomba Beach, un recorido cu por tarda aproximadamente seis ora cu un cantidad di 10 participante cu dos of tres guia, segun loke Croes a informa.
Tambe, el a expresa cu esunnan interesa pa e evento aki mester tin experiencia di kayak cu distancianan largo “aunke e no ta asina dificil pero mester tin un tiki di condicion fisico, e persona mester conoce lama, rema, etc”.
Croes no ta e unico persona cu ta traha realisando e actividadnan aki cu kayak, tambe tin otro companianan cu ta haciel’e pero e diferencia ta cu nan ta haci distancia largo “mi ta purba cada biaha di haci algo diferente, como haci hiking cu kayak unda cu tambe nos ta cuminsa na Rodgers Beach y nos ta termina na Nikky Beach”, el a bisa.
Igualmente el a informa cu na juli di e aña aki tin un otro tour di cuebanan na Colony “cu ta mustra interesante” unda cu nan a habri e tour aki back despues di mas di dos aña di pandemia Covid-19.
Spañonan ta esunnan cu a descubri Aruba na aña 1499 y despues Hulandesnan a yega na 1636, e prome habitantenan di e region ta indigenanan Caquetio cu a bin for di Venezuela unda cu “Heritage” ta un di e actividadnan di hiking mas interesante pa conoce e historia di e pida di baranca aki, esaki ta cuminsa for di Rooi Lamoenchi y ta termina na Boca Prins Fontein.
Pa Croes ta importante cu “ora algun persona of gruponan ta haci un actividad pa disfruta di naturalesa pa tambe haciel’e di manera consciente sin produci menos sushi, ora nos ta bay den mondi no ta solamente nos ta bay cana, tambe nos ta duna informacion di ecosistema di flora y fauna, e parhanan, tur e bestia, di nos suela, nos ta bin di un isla volcanico, esey ta nos tera p’esey nos tin cu scoge pa haci mas actividadnan sostenibel pa cuida nos medio ambiente, nos tin hopi tempo draai cu turismo cu nos ta duna nan hopi nan kier, ora bo ta duna nan kier nan ta haci y deshaci di bo ecosistema y esey no ta e idea” el a finalisa.


text:
VERACRUZ, Mexico – Fiscalia di e estado Mexicano di Veracruz a reporta dialuna cu hombernan arma a hiba forsa dos sacerdote cu tabata den un misa di e colonia Petromex, den e municipio di Poza Rica y posteriormente a asesina nan.
Segun medionan local a informa, e sacedrotenan a wordo secuestra diadomingo ultimo y un axuliar cu a compañanan na e momento di e rapto, a sobrevivi.
Di acuerdo na un comunicado di Fiscalia di Veracruz, e curpa di e sacerdotenan identifica como Jose Alfredo Juarez de la Cruz y Alejo Nabor Jimenez Juarez, a wordo haya den “na canto di caminda riba e caretera Papantla-Poza Rica, den e comunidad Reforma Escolin, municipio di Papantla.”
Expertonan specialisa di Fiscalia a delanta e levantamento di curpa y a traha den e clarecimento di morto di e sacerdotenan.
Ta di spera cu e auxiliar cu a sobrevivi e hechonan violento duna su declaracion dilanti fiscal encarga cu e caso aki.
Fuente: NTN24


text:
Gradicimento
Famia Fingal-Jacobs kier a gradici cada un persona pa tur e sosten, palabranan di consuelo y forsa durante e tempo dificil di fayecimento y pa a compaña famia durante e acto di condolencia y acto di entiero di nos ser stima Rouël. Boso presencia tabata di gran consuelo pa nos famia.
Rouël R. Fingal
Danki na tur persona cu di un of otro manera a tuma nan tempo pa haci yamada telefonico, manda mensahenan, carchi, telegram, haci oracion, manda krans y / of a haci un donacion pa Luna Foundation Aruba. Nos famia ta gradici cada un di boso pa e muestra di amor y cariño brinda na nos, na memoria di Rouël.
Por ultimo un danki na Aurora Funeral Home pa e tremendo servicio brinda na nos famia cu tabata un gran ayudo pa durante e momentonan dificil aki.
Rouël sosega na pas.
God bless!


text: WILLEMSTAD.- Ultimo dianan na vários parti di Kòrsou riba murayanan di edifisio por mira tekstonan skibí kontra di un tal Hans Stadt. E hende ta skibi na hulandes ku pa 100% Hans no ta bati hende muhé mas. E tekstonan ta hala atenshon pasobra unda ku bira ta topa nan. Ta opvio ku e persona òf personanan ku ta hasi e kosnan aki ke trata di bisa algu. Na e Rotònde di Janwe riba e muraya a spùit e teksto, i hasta riba vangrail kual ta destrukshon di propiedat públiko. Tambe e persona a spùit riba muraya dje edifisio unda ántes tabata Wimco. Pa kolmo nèt a kaba di duna e edifisio un kara nobo. Pa ayera a pasa un man di fèrf riba e edifisio di Wimco kita e teksto. Nos a tuma nota ku sr. Hans den deklarashon na medionan a bisa ku e sa ken lo ta outor di e tekstonan i ku e lo tuma pasonan legal kontra e persona aki.


text:
Despues ku e pandemia di covid a kai aden, Museo di Mucha (kinder museum) a bin ku e idea pa nan mes bai kaminda e mucha ta i esei ta den skolnan sigur. Einan a nase ‘Museum on the go’ i a bira un proyekto gustando skolnan. Sugeidy Windster, progamming and Education a duna nos un “sneak peek” di ‘museum on the go’ i nos por a eksperensiá esaki tambe na un di e skolnan. Sugeidy a konta Djasabra Museum on the Go ta un inisiativa ku a lanta for di 2021, un tiki for di e nesesidat di e pandemia di covid i mirando ku skolnan tin hopi difikultat pa aserká nan i pa bin na e museo di mucha. E museo pa Mucha no ta esun ku hende ta pensa ku no por mishi òf ta mira kosnan kantu di muraya…esei no ta e kaso serka nan pero Museo pa Mucha tin diferente kamber ku eksibishonnan spesial dediká na e desaroyo edukashonal di e mucha. Ora e mucha yega serka nan, e por mishi tur kos, e por hunga ku e kosnan ekshibí i esei ta yuda e motóriko fini i gròf i diferente aspekto den su desaroyo. Por mira ku tin hopi nesesidatnan pa esaki, e ta algu adishonal pasobra pa medio di hunga ta stimulá e mucha i e ta siña hopi mas di loke por kere. E parti hunga liber a ulandes ta un konsepto ku ta usa hopi e si e mucha no hasié e ta pèrdè hopi kos. Nan a ripará ku e bishitanan di skol a baha den temporada di covid. Esaki tabata un lástima. I p’esei nan a pensa si e muchanan no por bin serka nan na e museo, e museo lo bai serka e mucha. A aserká diferente partner i spònser i danki na entre otro Ennia, MCB, Cultuur Partisipatie i Actives Change ku por a trese e proyekto aki na bida i for di e eksibishon ku tin na museo di mucha a trèk nan i a hasi nan mobil. I p’esei e nòmber di Museum on the Go.
Museo serka e mucha
Sugeidy a splika ku nan ta bai ku loke nan tin komo eksposishon ku ta 5 total. Nan ta relatá na loke tin paden entre otro Bouwen, Vrij spelen kaminda e imaginashon di e mucha ta hunga un ròl importante i vários mas. E mucha tambe ta haña 2 diferente lès, pasobra Museo di Mucha ta para tambe pa arte ku ta masha importante pa desaroyo di e mucha i ku no tur ora ta haña chèns. Otro lès ta Stem, sience technology engeneering and map, kaminda e mucha ta haña chèns di eksplorá ku diferente kos di sensia, matemátika, engeneering, bouwen i konseptonan simpel di sensia ku ta duna e mucha.
85 klas
Museum on the Go segun Sugeidy Windster a bisa ku na e parti piloto tabatin 15 skol i a konsentrá na Bándabou. A hasi kasi tur skol na Bándabou asta skolnan spesial tambe a partisipá. Awor aki a bin pariba i mei mei i awor tin un total di 85 skol/klas ku Museum on the Go a pasa bishitá ku e eksibishon. Nan meta ta pa na final yega 125 klas. Nan grupo ku nan ta enfoká riba dje den e proyekto aki ta grupo 3, 4 i 5. E gruponan ei ta esnan ku ta sinta mas tantu pero nan tambe ta mucha, te ku sigur 12 aña bo tin e nesesidat i kuriosidat ku mester desaroyá. I p’esei e proyekto a permití pa konsentrá riba e gruponan di 3 pa 5. Sugeidy a bisa ku kisas den futuro lo por ofresé na grupo 6 i 7 tambe pero pa awor aki ta wante na gruponan 3, 4 i 5. E servisio aki ta grátis na skolnan danki na spònsernan. Despues di e ròndu aki lo mester pidi algun kompensashon chikitu pa konsientisá i pa asina por kubri sierto gastunan di e proyekto.
Bon akohida
E skolnan tabatin bon akohida pa e proyekto aki. Ora a bai serka nan, nan tabata kla habrí i kontentu ku e invitashon di Museo di mucha pa partisipá na e proyekto. Ora nan bai e skol ta haña e promé 2 lèsnan, despues nan ta bai den kurá di skol kaminda ta haña tur e eksibishonnan i e muchanan ta kana na diferente di nan. E mucha na e skol por hasi tur kos asta un ‘window washing’. Un mucha na kas bo ta pidié pa yuda ku algu e no gusta hasié pero tòg na skol e ta hasié ku mil amor. E ta laba bentana i hopi kos mas pa desaroyo di e mucha.
Edukadornan di trein
Museum on the go ta konta ku edukadónan, ta trata di un grupo di dama ku nan a trein segun Sugeidy pa por trese e lès na e muchanan. Nan por para dilanti klas pasobra nan tin eksperensia di traha ku mucha di enseñansa di fundeshi i nan ta trese e lès di un manera mas interaktivo. Sugeidy a bisa ku ta enkurashá e dosente pa wak tur kos pasobra ta intenshon pa nan tuma over. I no ta asina asina a pensa riba e lès pero nan ta saka for di e áreanan di edukashon ku enseñansa di fundeshi ta ofresé. For di e áreanan ei a saka sierto lès kaminda asta por duna punto na e muchanan. Sugeidy a bisa ku nan tin ideanan masha edukativo i inovativo i nan no ta usa nada karu. Hopi bia ta ku material resiklá nan ta hasi e lèsnan masha fásil. Esaki pa e dosente i skolnan no pensa ku nan no tin sèn pasobra Museo di Mucha a pensa den algu mas kumbiniente posibel. I tur e materialnan pa hasi e lèsnan por usa kosnan resiklá.
Material desaroyá di resiklahe
Pa loke ta e material Sugeidy a bisa ku nan tin un tim spesial ku a aserká tambe dosentenan pa yega na e lèsnan desaroyá. Por ehèmpel nan último lès desaroyá tabata di teater. Nan a ripará ku ora nan tabata bezig ku e proyektonan, e muchanan tòg ta sinta hopi ounke nan ta bezig ku arte òf sensia. I nan tabata ke pa e mucha move un tiki mas. I a pensa pa aserká un dosente ku ta duna arte den e kaso aki yùfrou Vanessa Werkhoven i el a traha e lès di teater, instruí e edukadornan di Museum on the Go pa kon nan tin si hasié, duna nan tepnan pa asina nan sa kon tin di involukrá e muchanan mas tantu prinsipalmente ora e mucha no ke partisipá. Ora e mucha partisipá na e lès bo ta mira henter un otro aspekto, e mucha ta bria. Mucha su fantasia ta enorme ku un tiki material desaroyá e mucha ta krea henter un historia. Einan e mucha ta haña chèns i ekspresá. Tin un tim di profeshonal ku a yuda desaroyá e lèsnan i esnan ku ta ehekutá e lèsnan tambe ta un tim profeshonal di trein pa museo di mucha.
Evaluá
Museo di Mucha a evaluá e proyekto piloto ku nan a hasi pa responsabilisá na e spònsernan. For di e evaluashon a saka vários kos ku por mehorá i asina nan a hasié tambe pa desaroyá sierto kosnan, implement’é pa e siguiente skolnan por a saka mas benefisio di dje. Por ehèmpel e tipo di lèsnan ku nan a pensa ta eksihí hopi tempu i e ta kita for di loke tin di dediká na e mucha. I einan nan a pensa pa trese balansa pa trese algu leuk i inovativo i ku no ta tuma hopi trabou. E métodonan moderno tambe nan ta implementá i ta tuma feedback di e yùfrounan ku a partisipá pa e kosnan pa tene kuenta kuné. Nan edukadornan di Museum on the go tambe semper ta duna feedback. Te ku awor nan a keda inová so pa e siguiente skol haña e mihó.
Forma parti di skolnan
Te ku awor nan por sigui te kuminsamentu di e aña eskolar nobo na sèptèmber pa por yega na 125 klas. Ora yeg’é segun Sugeidy nan ta hasi e evaluashon final pa duna responsabilidat kon a bai. E skolnan di nan parti a sigui pidi i nan no ke pa Museum on the Go para. Asta a pidi pa otro gruponan ku no a bini na remarke a inkluí nan tambe. Sugeidy tin speransa ku e por bai forma parti di e kuríkulo di skol. E lo tin gana di sinta na mesa ku e diferente direktivanan di skol pa asina nan haña presentashon pa mira kiko ta e balor agregá di e proyekto aki i asina nan por mira kon e mucha su desaroyo ta bai dilanti ku e proyekto aki pa finalmente yega na algu mas duradero. E mucha ta bai over a siguiente klas i semper tin mucha nobo ta drenta. Si un bia pa aña un sierto skol haña chèns pa partisipá na e proyekto aki i si por yega na akuerdo ku e direktiva di skolnan, esei lo garantisá ku tur mucha na Kòrsou a bin na remarke pa e proyekto di Museum on the Go i a benefisiá di dje. Sugeidy ta kere ku si wak e benefishinan, e ta kere nan por yega na kontinuidat sigur di e proyekto aki. I ounke e gastunan ta haltu nan no ta deskurashá pa sigui, ta djis un tiki kolaborashon lo mester sea di mayor òf direktivanan di skol. Al final e ta na benefisio di futuro di e mucha. Si por lanta un generashon sano, ku ta lanta ku e sentimentu di por hasi su eskoho e mes di kon e ke yena su edukashon, lo ta algu grandi. I ta na un kaminda ku por laga e mucha tuma e desishon ei pasobra e mucha por.
Hunga huntu
Inklusive Playground ta un proyekto nobo di Museo di Mucha. E ta netamente pa e mucha òf persona ku desabilidat huntu ku un persona ku no tin desabilidat i huntu nan ta hunga. Nan por hasi e hunga liber huntu pasobra te ainda a tene nan separá di otro. Si for di edat chikí a kustumbrá e mucha di wak kiko ta normal, no ta haña problemanan den sosiedat despues ku manera pesterei.


text:
Pronóstiko di tempu pa Kòrsou i bisindario bálido te djamars mainta 6:00 o.l., 27 di yüli 2021.
Pronóstiko
Pronóstiko di tempu pa Kòrsou i bisindario bálido te djamars mainta 6:00 o.l., 27 di yüli 2021.
Kompilá: djaluna 26 di yüli 2021, 05:00 o.l. (09:00 UTC).
Tempu: Basta nublá i awe mainta ainda ku posibilidat pa awa kai kompañá pa zonido di bos. Mas lat awe, ménos nubia i un wer seku ta dominá. Djamars mardugá lo tin un chèns leve pa áwaseru.
Temperatura máksimo lo alkansá 32ºC i temperatura mínimo 27ºC.
Solo ta sali 06:21 i ta baha 19:03 o.l.
Bientu: Por lo general ost i moderá; forsa 3 te 4 (12 te 30 km/ora, 7 te 16 nudo). Prinsipalmente den dia, basta fuerte den ráfaga; forsa 5 (31 te 39 km/ora, 17 te 21 nudo).
Situashon general: Un fluho di airu sufisiente húmedo den un ambiente atmosfériko ounke pokopoko ménos instabil, lo por kousa desaroyo di nubianan ku posibel áwaseru riba parti di e isla i bisindario.
Kondishon di laman: Trankil te moderá ku altura di olanan entre 0.5 i 1.5 meter (2 i 5 pia).
Sistemanan signifikante di wer tropikal: Ningun.
Fenómeno spesial: Ningun.
Perspektiva te djárason mainta: Shelu lo ta parsialmente nublá ku un chèns leve pa áwaseru. Bientu lo supla algu mas fuerte.
Meteorólogo: Coffie


text:
PORTO ALEGRE – Ku un viktoria di 3-2 riba Australia, e selekshon Hulandes ta garantisá nan pase pa oktavo di final. Pa Hulanda e golnan a keda anotá pa Arjen Robben (20′), Robin van Persie (58′) i Memphis Depay (68′).
Ku e derota aki e selekshon di Australia matemátikamente a keda eliminá for di e kompetensia. Meskos ta konta pa e selekshon Spañó, ku a kai vensí kontra Chile ku skor di 2-0.
Awor e úniko interogatorio ku a keda, ta na ki posishon den Grupo B e selekshon Oraño ta klasifiká. E ultimo aki lo keda determiná den e siguiente partido ora ku e Hulandesnan enfrentá Chilenonan. Pa e ekipo Hulandes un empate kontra Chile ta sufisiente pa nan klasifiká na kabes di Grupo B.
Den e siguiente partido e selekshon Hulandes lo no por konta ku Robin van Persie. van Persie a bolbe risibí un karchi hel den e partido kontra Australia i konsekuentemente lo pèrdè e siguiente partido pa Hulanda.
E siguiente partido pa Hulanda lo ta djaluna 23 di yüni próksimo. E úniko biaha ku e selekshon Hulandes a topa ku Chile tabata 86 aña pasa ora ku nan dos a topa den un final amistoso den Olimpiada di 1928 na Hulanda. E partido aki a finalisá den un empate na dos gol pero Hulanda a keda deklará ganadó despues ku a rifa lot pa saka e ganadó


text:
Antayera Fitch como prome ‘rating agency’ a duna su evaluacion pa e aña aki. Ta mantene e rating di BBB- cu ‘stable outlook’ cu Aruba tin desde 2014. E tempo ey Aruba a perde su status di A- cu e tabatin pa varios aña. Clave den e evaluacion di e aña aki, mescos cu e añanan anterior, ta e importancia cu Fitch ta duna e papel di Reino como garantia extra cu Aruba ta sigui den e bon rumbo.
Fitch ta calcula e deficit financiero di gobierno central na 3,7% na 2015, mencionando cu esaki ta riba e ‘cash basis’ cu Banco Central ta aplica, mientras cu gobierno riba ‘transactiebasis’ ta yega na 2%. CAFT a calcula e deficit na 2,9% den su rapport mas recien. Di tur manera, esaki ta hopi miho cu e 9,4% na 2014, cu sin embargo tabata inclui e pago grandi di Afl. 170 miyon na APFA. Aña pasa Fitch a calcula cu e inyeccion financiero aki a añadi 3,6 punto di porciento na e deficit, cu sin esaki lo tabata 5,8%. Por conclui anto cu e deficit real a baha di 5,8% te 3,7%. Di otro banda ta constata cu debe publico a sigui aumenta aunke menos rapido y ta awor na 82% di GDP.
Tambe Fitch ta remarca cu e ahustacionnan te awor a bin mas tanto di aumento di entrada y no di baha gasto. Tambe ta menciona cu gobierno ta considera introduci e ABB y e impuesto riba transaccion bancario. Si esey ta corecto anto e ta significa cu gobierno lo sigui aumenta entrada a costo di e consumo individual, manera ta tumando luga pa varios aña caba. Esaki ta haci cu Aruba su crecemento economico real (0,1% na 2015) ta bastante mas abao cu e otro paisnan den e categoria aki, ya cu e caida den consumo local ta deshaci di gran parti di e crecemento den turismo. Punto positivo ta cu e posicion pa loke ta reserva di moneda stranhero a mehora, pa medio di menos importacion y aumento di entrada di turismo.
Fitch ta anticipa cu Aruba, cu e apoyo di Reino (CAFT) ta continua riba e caminda pa yega na baha e deficit na 2017 y yega na un surplus na 2018. Riba su mes e resultado di e sondeo anual aki di Fitch no mester sorprende ningun hende. Esaki ta e imagen cu a surgi caba for di e rapport pa fin di 2015 di CAFT y di Banco Central. Nos ta den un situacion cu por resulta bon, den sentido economico, pero no por spera un crecemento considerabel den e fase aki, fundamentalmente pasobra manera señala pa Fitch tambe, e consumo local lo sigui abao. Y si gobierno dicidi di sigui cu su plannan pa saca mas placa for di economia pa mehora su propio situacion financiero, nos lo por mira un caida mas fuerte di e consumo local.
Pero kico esaki ta significa pa e ciudadano comun y coriente? Esnan cu tin un entrada bon lo no ta tanto preocupa, pero pa gran parti di nos poblacion esaki no ta asina. Sigur si e refineria no habri mas, gobierno lo mester considera otro medida pa cumpli cu su presupuesto. Segun CAFT, esey por ta introduccion di e ABB of un aumento di e porcentahe di BAZV. Den ambos caso, e consumidor ta keda cu menos placa pa gasta libremente. E parti grandi di poblacion cu ta biba riba un minimo lo no tin miho perspectiva manera cos ta mustra awor.
Di otro banda, e medidanan di austeridad cu gobierno a aplica ta cay net riba e gruponan vulnerable den nos comunidad. Ta trata di hende di edad halto, hobennan cu ta saliendo di prizon cu mester atencion special, y tur e otro formanan di asistencia social cu a mira nan posibilidadnan financiero reduci bastante. Aparentemente gobierno ta scoge e caminda facil, no buscando problema cu e empleado publico, cu a haya indexering garantisa te 2024, pero cortando otro caminda unda ta spera menos resistencia. Austeridad ta resulta tambe riba otro tereno manera drechamento di caminda, unda e aña aki tin apenas un par di miyon disponibel pa esey. E Green Corridor ta djis un parti chikito di e centenares di kilometro di caminda cu mester mantenemento pa cual awor no tin fondo suficiente.
Un aspecto nos no a mira den e evaluacion di Fitch. Esey ta e pagonan cu gobierno mester cuminsa haci ora e proyectonan PPP (Public Private Partnership) keda cla. Hunto cu e interes riba debe publico esaki por bay yega na un nivel di sigur Afl. 300 miyon pa aña, riba un presupuesto di alrededor di Afl. 1350 miyon (22%). Por presenta e problema cu aumento di e gastonan aki ta bay come e espacio financiero cu gobierno por tin dor di crecemento economico, cu manera ilustra caba lo ta bay ta modera. Ta di comprende den e situacion aki cu gobierno ta e partido cu mas urgencia pa habri e refineria. Nos lo bay tende den e proximo simannan con esey ta bay resulta.


text:
Cosecha ta sigui ofrece workshops creativo den 2020. Hopi hendenan local ta atende nos workshops, no solamente pasobra nan kier experiencia un workshop creativo y sinja un techniek nobo pero tambe pa juda aporta na desaroyo di Cosecha. Cosecha ta contento cu esaki y kier gradici tur hende cu den 2019 a brinda nos nan sosten den un manera of otro. Den e prome luna di 2020, Cosecha tin tres workshops creativo plania.
Diasabra 18 di januari, Natalia Koolman ta introduci su Mandala workshop nobo den Cosecha. E biaha aki bo por decora un copi y scoter cu un disenjo di Mandala. E workshop lo tuma lugar di 02.00 pm – 05.00 pm. Edad pa por participa ta 10 anja bai ariba y e prijs pa por participa ta AWG 45.00.
Diabierna 24 di januari, Claudia van Kessel ta sigui cu su di dos mosaic workshop di e linea Asiatico cu e ta duna na Cosecha. E biaha aki bo por traha un Samurai. Manera ta strandard di e workshop aki, ta traha e piesa na Cosecha di cual piesa tin hopi detaye y lo haja material y instructions pa hasi e grout na cas. E workshop lo tuma lugar di 05.00 pm – 07.30 pm. Edad pa por participa ta 15 anja bai ariba y e prijs pa por participa ta AWG 50.00.
Diabierna 31 di januari, Merveline Geerman tambe ta introduci su Mixed Media Dolls workshops den Cosecha. Durante e workshop aki bo por traha un piesa decorativo. Cu tegels, sinta, boton y mucho mas bo ta sinja con pa traha riba palo bo mesun Maria, Maria ta e nomber di e prome popchi di e linea aki. E workshop lo tuma lugar di 05.00 pm – 08.00 pm. Edad pa por participa ta 15 anja bai ariba y e prijs pa por participa ta AWG 50.00.
Tur e workshops di Cosecha ta tuma lugar den e Centro Creativo di Cosecha na San Nicolas. Y tur prijs ta inclui material y refreshment. Inscripcion ta necesario y esaki ta tuma lugar na Cosecha San Nicolas of na Cosecha Oranjestad.


text:
Siman pasa a cera cu un posibel accion di e empleadonan di Serlimar y e siman aki a habri cu un truck di Serlimar cu na prome instancia a wordo nenga pa haya gasoil!! E pregunta ta:dicon? Antes Serlimar tabata ser maneha, cu su fayonan, cu 16 miyon florin. Despues gobierno a aumenta esaki te na 26 miyon y awor casi tur dia tin un of otro problema cu pago di cualkier indole!.
Sinembargo, realidad ta cu e empleadonan mester sufri pa cierto afortunadonan si ricibi nan placa na abundancia. Por ehempel cierto periodistanan, e asina yama “influencers”, cierto sponsornan, Jouvert Morning (10 mil bubu) etc etc, si ta cobra na ordo. Siman pasa tabata premira un accion pasobra no tabata tin placa pa paga e “bashi-uitkering”. Te na ultimo momento a core paga esaki. Dialuna a habri cu un otro problema di pago.
Casi sigur cu nos lo bay tende cu ta pasobra e ley no a pasa, ta p’esey e cosnan aki ta pasa. Esaki ta e caso? Absolutamente no ta berdad.
Serlimar ta den e situacion penoso aki, pa motibo cu desde fin di 2018, ora cu Otmar a bira minister, corupcion, mal maneho y abuso di poder a bira algo normal. Pa colmo un Raad van Toezicht cu for di un principio tabata “dans naar de pijpen” di Otmar, enbes di tabata cuida e interes di nos pueblo Arubano. Pa completa obra, por medio di un procedura straño ta trece un persona for di Corsou, cu ta un artista di pura sepa, poniendo asina mas sauce den e bailamento na e “pijpen” di Otmar.
A trece un dimension nobo, ora cu e fiesta a bira mas candeloso.Asina p.e. partimento di barinan di sushi, a bira un carnaval na segundo mitar di aña. Y pa cada un cos chikito tin fiesta.
Colaboracion cu e minister den e corupcion ta sigui p.e. ora di compra di e incinerator chikito. Y pa colmo, despues di mas di un aña AINDA e incinerator chikito NO ta traha!! Y no dor di boycot, pero dor cu a cumpra un PORkeria!!! Cu poco palabra un DEROCHAMENTO di placa sin fin. Y ora un mocion a wordo presenta pa laga Algemene Rekenkamer haci un investigacion, “doodleuk” a rechasa esaki. Ta cos di sconde tin?
E “handpicked” mucha manda di Otmar a hunga su rol excelente di simpelmente haci loke e “regisseur” (Otmar) a bise pa haci. Y ora cu e tera a bira cayente bou pia di Otmar, esaki a baha na awa, manera un cobarde!! Ora cu nos a pensa cu e DEROCHAMENTO di placa lo a caba, y cu e maneho financiero lo tuma lugar manera mester ta, nos a tuma nota cu e “bonche” ta sigui. Nos por a compronde cu miles di florin a wordo paga na varios “periodistanan”, station di radio, tv y no lubida e asina yama “influencers”. Pa pone e cherry riba e bolo nos a bin compronde cu Serlimar lo sponsor den Jouvert Morning cu 10mil florin y a sponsor e contest di calypso hubenil tambe! Siman pasa a nenga di duna e empleadonan di Serlimar un refresco y nan mester a keda contento cu awa, pasobra NO tin placa pa cumpra refresco.
Nos mester sigui soporta un maneho mediocre di e.o. un director mediocre y un Raad van Toezicht cu no ta haci un donder pa drecha e asunto? Unda e representante di gremio comercial y sindical a keda? Aki tambe ta “cani mi pami cani bo???
A bira tempo pa no solamente core cu e director mediocre aki, pero pone su persona responsabel tambe pa NO a defende nos patrimonio. Logico cu e no ta haci esaki, paso eno ta un Arubiano!! E por coy su “boeltje” y bay for di Aruba, pero nos pueblo lo keda cu e disaster cu ela permiti y a colabora cu Otmar.
E Raad van Toezicht di Serlimar mester ser poni responsabel . Na Corsou un hunta asina a wordo condena pa negligencia y den e caso aki sigur tambe ta e caso na Aruba y cuidow cu no ta pio ya cu tin conflicto di interes tambe ta hunga un rol. Den un paar di palabra mester pone O.O. , e director handpicked, mucha manda di Corsou y e Ositonan Dormilon den e Raad van Toezicht responsabel pa esakinan. Asina e interes di e pueblo arubano lo wordo sirbi. E director mester “donder op” prome cu e haci mas daño na Serlimar cu al final nos pueblo lo mester bay paga p’e.
Partido UPP
Booshi Wever
13 di januari 2020


text:
Bondia sr. Redactor permiti mi trese mi punto di bista pa dilanti. Mi ta un bendedor di lotto y mi tin mi kiosko sera pa motibo di cu gobierno a stop tur sorto di kanspelen di lotto y tambe di casinonan. Mi ta pasando un situacion dificil pasobra no tin bendemento di lotto ni catochi, mi ta pasando trabao sin entrada, ta danki na mi famia cu ta yudami te ainda nos ta sobrebibi. Mi ta haya cu nos por a keda habri masha bon practicando e social distancing. Locual ta duelmi mas ta e hecho cu gobierno a prohibi benta di lotto cual tin centenares di hende ta gana placa bendiendo lotto, pero si ta laga un solo famia di un fundacion nan si bende ticket pa hunga Bingo pa placa. Esaki no por! E ta inhusto pa medio di esaki mi ta solicita Lotto pa Deporte tuma nota di e abuso aki y hiba gobierno corte y exigi gobierno derecho igual! Nos mester nos entrada nos niun no ta bini na remarke pa e FASE y nos ta pasando duro. Berdad mi famia ta yudami pero mester paga esaki bek y nan fondo tambe ta den caba! Danki pa e espacio aki!
1 thought on “Remetido: Por medio di ley a stop lotto y tur wega di placa pero ta laga otro si sigui strika placa cu Bingo!”
-
Meneer hopi bon. Ban nos tur rebendedornan pone cabez hunto y ban corte pa dangui. Basta dia caba i kier caba cu lotto. Pero su dianan ta conta. Nos ta bai corte pe


text:
Diaranson merdia na e crusada di Prof Lorentzstraat y Emmastraat ta sosode un accidente fuerte unda chauffeur di un kia no a duna preferencia dal basta duro den banda drechi di un nissan march.
Esaki a pasa den banda di chauffeur unda e señora coriendo e march a resulta herida. Ambulance a presenta unda paramediconan a brinda asistencia na e victima. Polisnan tambe a presenta na e sitio y a cera e crusada pa evita autonan no pasa stroba personal di ambulance y polis di trafico haci nan trabou. Na final takelwagen a presenta pa kita e autonan for di riba caminda.


text:
Kralendijk – Un persona a tèst positivo i tres hende a rekuperá. No tin nIun hende ku ta interná den hospital pa motibo di Covid aktualmente.
Lesa tambe:
- ‘Leerorkest Bonaire’ na Kolegio San Bernardo ta duna su promé presentashon
- Hopi apresio pa liderazgo di gezaghèber interino Nolly Oleana durante krisis di wer
- Ministernan di hustisa di Aruba, Kòrsou i St. Maarten a reuní na Boneiru
- Studiantenan di Boneiru ta haña dispensashon di e Visitor Entry Tax via email
- Paso pa paso Mariadal ta bai bèk na su operashon normal


text:
KOMUNIKADO DI PRENSA
Dia 18 di mei 2012.
WILLEMSTAD – Gobièrnu di Kòrsou ta peligrá eksistensia di e importadónan di remedi ku e medidanan pa baha gastunan di remedi ku el a plania pa drenta na vigor dia 1 di yüli awor. Ni maske kuantu e grupo di interes VIPP a purba splika gobièrnu ku esaki ta un rumbo desastroso, gobièrnu ta dal bai ku loke e tin den su kabes. Pa algun di e importadónan esaki lo ta e gòlpi di grasia ku tur konsekuensia pa e puestonan di trabou i pa suministro di remedi na Kòrsou.
VIPP, e asosiashon di importadó di produkto farmaseutiko, ta komprendé ku gobièrnu mester redusí e gastunan den kuido di salú i ku e gastunan di remedi no ta skapa. VIPP mes a bini ku idea tambe pa un pakete di medida kon pa ekonomisá di un forma rápido i efektivo, pero niun di nan gobièrnu no a inkluí den su plannan. Esei ta konfirmá e impreshon ku otro grupo di interes tambe a yega di ekspresá, esta ku gobièrnu ta sinta na mesa ku partidonan, pero tòg e ta ehekutá su mes plannan i e no ta tene kuenta ku e kontribushon ku e sektor ke duna.
Konsekuensia serio
Bèrdat ta ku gobièrnu a anunsiá ku den preparashonnan di e medidanan pa ekonomisá ta tene kuenta ku aspektonan manera aksesibilidat, disponibilidat i pa e ta pagabel. Pa loke ta ‘kalidat’ mester a wak efektividat di maneho di empresa, komunikashon i e ambiente físiko. Pero tur esei fásilmente por pone riba papel. Sinembargo, den práktika ta kita tur base for di e gremio ku tur e konsekuensianan serio ku esei lo tin pa disponibilidat riba término di un seri di remedi. Basá riba un relato di aña pasá di un konsehero a anunsiá ku konseho di minister a akordá pa riba término kòrtiku efektuá “un ekonomisashon intenshonal di minimalmente 50% riba remedi na Kòrsou”. Gobièrnu no a hasi kaso di e opheshonnan ku VIPP a formulá kontra e relato aki, kon nan a hinka den otro den apénas un luna. Tòg e ministernan Jorge Jamaloodin di finansa, Jacinta Scoop-Constancia di salú, medioambiente i naturalesa i Abdul Nasser El Hakim di desaroyo ekonómiko a pone nan firma bou di e desishon sin niun kambio aserka.
Medida deskabeyá
Pa motibu ku gobièrnu ta brua konseptonan manera ‘mark-up’ i ‘márgen di ganashi’ den otro, pronto mester bai basha kuchú pa kòrta den organisashon di e alrededor 12 importadónan di remedi na Kòrsou. ‘Mark-up’ ta e diferensia entre kompra i benta. E márgen di ganashi ta djis un parti di esei, pasobra e parti mayó ta pa operashon di e empresa, gastunan di personal, pero tambe pa depósito, distribushon (pa botikanan), finansa, atministrashon, etc. Unilateralmente i sin a fiha un punto di salida, gobièrnu a disidí pa baha e ‘mark-up’ di 37 pa 20%, neglishando asina kalidat di e provishonnan. Sin importá kiko e konsekuensianan ta, gobièrnu ke logra pa den un tiru redusí e gastunan di remedi ku 47 mion florin riba base anual pa por kumpli ku e eksigensianan di presupuesto di e kolegio di supervishon Cft (College financieel toezicht). Den su proseso pa tuma desishon, ku a resultá den un pakete di medida deskabeyá i sin ku nan por a supstansiá nan na VIPP, gobièrnu ta neglishá kompletamente ku asina aki no solamente e importadónan i e botikanan, pero e siudadano i pashèntnan di Kòrsou tambe ta bira víktima di e maneho aki. Di e manera aki gobièrnu di Kòrsou ta hunga ku seguridat i kalidat di kuido di salú.
PERSBERICHT
18 mei 2012.
Maatregelen regering betekenen de
nekslag voor importeurs medicijnen
WILLEMSTAD – Met de per 1 juli geplande besparingen op de kosten voor geneesmiddelen gaat de regering van Curaçao er volkomen aan voorbij dat ze ook meteen het voortbestaan van geneesmiddelen importeurs op de tocht zet. Hoe vaak ook de belangenvereniging VIPP de overheid heeft geprobeerd duidelijk te maken dat dit een heilloze weg is, drukt de overheid zijn zin door. Voor sommige van de importeurs zal dit de nekslag betekenen met alle gevolgen voor de werkgelegenheid en voor de levering van medicijnen.
De Vereniging van Importeurs van Pharmaceutische Producten (VIPP) begrijpt best dat de overheid wat moet doen om de kosten in de gezondheidszorg te drukken en dat de kosten voor medicijnen hiervan niet gevrijwaard blijven. De VIPP heeft zelf ook ideeën aangedragen om snel en effectief een reeks besparingen door te voeren, maar in de gepresenteerde plannen is daar niets van terug te vinden. Dat bevestigt de indruk, die ook leeft bij andere belangengroepen, dat de regering formeel wel met partijen om tafel zit, maar toch de eigen plannen doorvoert en geen boodschap heeft aan de inbreng van de sector.
Ernstige gevolgen
De regering kondigt weliswaar aan dat bij de bezuinigingsmaatregelen rekening wordt gehouden met aspecten als toegankelijkheid, beschikbaarheid en de financiële beheersbaarheid. Onder de noemer ‘kwaliteit’ wordt gekeken naar de effectiviteit van de bedrijfsvoering, de communicatie en de fysieke omgeving. Maar papier is geduldig, want in de praktijk wordt het tapijt onder de sector uit gehaald met alle ernstige gevolgen voor de beschikbaarheid op termijn van een reeks geneesmiddelen. Er is aangekondigd dat op basis van een consultant rapport van vorig jaar de ministerraad op korte termijn “een taakstellende besparing van minimaal 50% op de kosten van geneesmiddelen op Curaçao” goedgekeurd heeft. Met de bezwaren van VIPP tegen dat rapport, dat binnen een maand was opgesteld, is niets gedaan. Toch hebben de ministers Jorge Jamaloodin van financiën, Jacinta Scoop-Constancia van gezondheid, milieu en natuur en Abdul Nasser El Hakim van economische ontwikkeling hun handtekening onder het ongewijzigde besluit gezet.
Ondoordachte maatregelen
Doordat de regering de begrippen ‘mark-up’ en ‘winstmarge’ door elkaar husselt, gaat straks het mes er diep in bij de circa 12 importeurs van geneesmiddelen die Curaçao kent. De mark-up is het verschil tussen inkoop en verkoop. Slechts een deel ervan is de winstmarge, want het overgrote deel is bestemd voor de bedrijfsoperatie, personeelskosten, maar ook opslag, distributie (naar de apotheken), financiën, administratie, etc. De overheid heeft eenzijdig en zonder nulmeting besloten de mark-up te verlagen van 37 naar 20%, waarbij de kwaliteit van de voorzieningen wordt genegeerd. De regering wil coute que coute in één keer 47 miljoen gulden op jaarbasis bezuinigen om tegemoet te komen aan de begrotingseisen van het Cft (College financieel toezicht). Bij dit besluitvormingsproces, dat gekenmerkt wordt door een pakket aan ondoordachte en voor de VIPP niet aantoonbaar onderbouwde maatregelen, gaat de regering eraan voorbij dat hier straks behalve de importeurs en de apotheken dus ook de burgers en patiënten op Curaçao het slachtoffer worden. De regering zet zo de veiligheid en de kwaliteit van de gezondheidszorg en de geneesmiddelenvoorziening op het spel.


text:
MASCATE, Oman – Tim Bergling, un artista y productor conoci como DJ Avicii, di 28 aña, a wordo haya morto na Mascate, Oman, diabierna atardi.
Na 2016 e artista a retira di e mundo di espectaculo pa motibonan di salud. Según informenan, durante e ultimo añanana e tabata sufri di pacreatitis agudo, malesa debi na su uzo excesivo di alcohol. Ademas, na 2014 el a wordo opera na su galblaas y di apendix.
Aña pasa, Avicci a publica e siguiente declaracionnan riba su portal: “Nos tur a yega na un punto den nos vida y carera unda nos tur ta compronde loke ta mas importante pa nos. Pa mi esey ta crea musica. P’esey mi ta biba, mi ta sinti cu mi a nace pa esaki.
“Aña pasa mi a stop di toca aña live aña pasa y hopi di boso a puntra dicon. Pero cu mi no ta actua live nunca a nifica e final di Avicci of di mi musica. En cambio, mi a bolbe na e luga unda tur cos tin su nificacion: studio. E siguiente etapa lo ta over di mi amor pa haci musica pa boso. E ta e comienso di algo nobo. Mi ta spera cu boso disfruta di dje, mes hopi cu ami”, e popular DJ a priminti.
Avicci, di origen Sueco, a cuminsa actua na 2006. E DJ a colabora cu varios di e musiconan mas reconoci, desde desde Madonna a Coldplay— y el a crea varios exito durante e ultimo decada.
E la logra e exito grandi Wake me Up, Hey Brother y Addicted. E tabata den contienda dos biaha pa un Grammy. Un biaha na 2012 y e otro biaha na 2013.


text:
Ayera a por a wak un otro articulo mas unda ta persegui contra un piscado. Den e caso aki, un tirado di pisca. Nos tur ta piscado. No ta haci diferencia ki modo di pisca nos ta prefera y nos tin di uni pasobra e odio y descriminacion contra piscado ta dimas.
Tuma e caso di ayera. Un “hende” ta yama contra un piscado. Polis ta tuma tur su tempo y cuminsa persegui e piscado. No por mira e piscadonan. E “hende” ta insisti y ta guia e polisnan. E polisnan ta saca e unico boto di polis cu su 3 motornan di 225 horsepower for di playa, te na westpunt pa haci un buskeda. E “hende” y un batayon di polis ta busca manera ta fin di mundo pa haya e piscado. E boto di polis ta hasta duik pa busca su supuesto harpoen.
Ma bon, ta crimen no tin riba e isla aki cu tanto esfuerso y drama tin di ser haci pa un piscado cu ta tira 2 pisca? No tin choller ta kibra vitrina? Ke hubo di e bendedonan di droga? Bo a yega di wak polis ta pone tanto esfuerso y placa di pagado di belasting pa combati esaki? Ki hubo pa e tantisimo casonan di coremento burachi? Bo a yega di tende tanto rabia pa persegui y atrapa esakinan?
Mi no kier cuestiona Polis/Kustwacht, paso ta nan trabou nan ta haci. No por rabia, zundra contra Polis of Kustwacht, paso nan ta obliga di actua conforme ley existente y ta nan trabou e ta. Por cuestiona si, dicon apesar cu e Minister di Husticia aki, mescos cu tur cu tabata tin e puesto prome cune, a bisa bon cla ATROBE cu no lo persegui y cu lo cambia e ley, cu ta pone tanto prioridad riba casonan asina. E ta un frustracion pa piscado, cu desde 2001 ta bringando pa cambia e ley, compronde cu e Polis/Kustwacht ta djis haci su trabou ta bira cada biaha mas hopi paso ta bisa algo, pero ta actua otro. Piscado ta frustra paso pa hopi tempo ta pidi pa adapta e ley. Hopi tempo piscado ta tende promesa cu lo cambiele. Tabata Booshi Weever, despues Benny Sievinger, awor ta Andin Bikker. Hopi tempo caba ta primintiendo di cambia e ley. Pues ta casi por cuestiona cu ta manera pa malo awor diripiente kier haci e cos aki bira un drama? Dicon? Ki rabia tin riba e piscadonan constantemente? Kico exactamente ta e daño cu ta ser haci? Con mata un tribon of tira cu harpoen por ta mas malo cu atraco, ladronicia di auto, pedofilia, corupcion den tur posicion di bachi cu dashi y otro crimennan mas pisa? Dicon ta persegui, na mi parecer, e chikito pa su crimen chikito mientras tin tanto otro cos pa enfoca husticia ariba?
Ta cos di duna piscadonan rabia noh? Piscadonan ta cansa di e descriminacion y stigmatisacion contra nan. Piscadonan a cuminsa ta perde pasenshi. Nos forma di papia no tur ora ta esun di mas nechi. Nos vestuario no ta bachi cu dashi of den style. Nos no ta gusta camara cu microfon, ni bay den prensa. Ta nos ofishi nos kier haci. Stop di persegui piscado constantemente. Nos no ta e malonan! Nos ta humilde. Trahado! Laga nos na paz. Laga nos traha pa nos pan den forma honesto! Un tribon of dos pisca tira cu harpoen, di berdad ta caba cu nos naturalesa pa gasta tanto energia y placa den persegui pober piscado?
Mi ta bolbe pidi gobernantenan y politiconan local pa lanta para y drecha e fayonan den e leynan contra piscadonan. E leynan pa complace tratado internacional, ta perhudica nos piscadonan humilde. Poco yiu di previlegio ta grita duro contra nos no por ciega tur hende cu tin hopi inhusticia contra piscado. Paso tin ora nos ta papia menos bunita den nos rabia, no por keda teni contra nos pa semper. Tanto energia, tur gasto envolvi, discordia, insulto, etc. djis pa cambia un ley cu ta den man di gobierno y di pone un balansa husto entre piscamento y proteccion di naturalesa. Ban pone man na obra!


text:
RDK TA KONFIRMÁ KU SU SUPERVISHON I GERENSHA TA DI AKUERDO KU NORMA DI BON GOBERNASHON I SU STATUTONAN
Willemstad 26 di Òktober 2020 – Gerensha di Refineria di Kòrsou (RdK) ta haña na su lugá pa splika i aklará algun informashon inkorekto ku ta keda ventilá den komunidat. Tantu supervishon komo maneho di e kompania ta keda hibá estriktamente konforme loke tin stipulá den statutonan di e kompania. Kumplimentu ku reglanan di bon gobernashon, inkluso transparensha, ta loke ta rigi e supervishon i maneho di RdK.
Bahamentu i nombramentu di miembronan den e Hunta di Komisario di RdK ta bai konforme statuto i e roster di apuntamentu i bahamentu, manera aprobá dor di e propio miembronan di Hunta di Komisario di e kompania. Prospekto miembronan pa keda apuntá den e Hunta di Komisario mester kumpli ku e profil stipulá. E prospektonan pa bira miembro nobo ta keda skrutiná pa Stichting Bureau Toezicht en Normering Overheidsentiteiten (SBTNO.) Tur konseho duná dor di SBTNO ta transparente i disponibel pa públiko. Konforme e roster di apuntamentu i bahamentu akordá dor di e miembronan di Hunta di Komisario di RdK, den luna di Ougùstùs último a toka turno pa un di e komisarionan baha i mientrastantu un miembro nobo, ku un profil spesífiko, a keda apuntá den e Hunta di Komisiario, konforme e resultado di e skrutinahe di SBTNO.
Nombramentu di un direktor nobo dor di Akshonista tambe ta algu ku ta tuma lugá den tur transparensha. Na Novèmber 2018 Hunta di Komisario di RdK a apuntá e aktual direktor interino. Hunta di Komisario, na Yüni último, a tuma e desishon pa kuminsá ku e trayekto pa buska un Direktor Statutario pa RdK. Un i tur por a mira e avisonan ku resientemente a keda publiká den korantnan lokal. Ta trata di un solisitut habrí kaminda tur kandidato ku ta kere ku nan tin e kualifikashonnan nesesario por solisitá i pasa dor di e proseso di skrutinahe, e último aki ya a keda definí. Na final di e trayektoria, e Direktor Statutario nobo pa RdK lo keda nombrá dor di Akshonista di e kompania.
-FIN-


text:
Tabata alrededor di 7:00 pm cu polis a para un auto marca Toyota modelo Tercel na altura di Home Sweet Home. Ta for di un rato caba ta sigui e vehiculo aki, cu tabata ta core di un forma cu tabata trece trafico den peliger. Tabata baha caminda, subi acera y hasta casi dal frontal den trafico contrario.
A par’e y a haci un test di alcohol cu e chauffeur. Contrario no otro ocasion, no a detene e chauffeur aki. E pasahero cu tabata sinta patras a tuma timon over y asina nan por a sigui. Polis a tuma tur informacion necesario y a sigui cu nan patruya.


text:
Kompetensia Mara Lensu 2020 a resultá un biaha mas eksitoso
Kompetensia Mara Lensu 2020 a resultá un biaha mas eksitoso
Fundashon Kultural Seú Kòrsou huntu ku Incredible Events por mira bek riba un Kompetensia Mara Lensu 2020 super eksitoso.
Ku un partisipashon di 10 partisipante ku a sigui un workshop intensivo di 4 dia a trese un total di 40 lensu nobo riba merkado. Kaminda ku arte, fantasia i kultura a brota na abundansia
Danki na e huradonan ku a sa di hasi un tremendo trabou pa asina saka e resultadonan final.
PREMIASHON………….. Kompetensia Mara Lensu 2020
Lensu Propio ( Dos tela di Pruga ) :
Di Dos Finalista: Sue- hedy Bitoria – Girigorie
Promé Finalista: Shereline Davelaar
Ganadó: Tysainy Felipa
ZWAN (EWT) :
Di Dos Finalista: Amorette Carolus – Lourens
Promé Finalista: Friefabien Plantijn
Ganadó: Tysainy Felipa
Maduro & Curiel’s Bank :
Di Dos Finalista: Tysainy Felipa
Promé Finalista: Giömy Klepper
Ganadó: Amorette Carolus – Lourens
Productive Business Solutions:
Di Dos Finalista: Amorette Carolus – Lourens
Promé Finalista: Tysainy Felipa
Ganadó: Friefabien Plantijn
Un pabien na tur e 10 partisipantenan ku a sa di hasi un tremendo trabou i espesial na e ganadónan. Shurendi Pieternella, kordinadó di e proyekto aki pa dos aña kaba huntu ku su team Incredible Events por mira bek riba un éksito mas i ta gradisí un biaha mas pa e konfiansa den su persona.


text:
Kralendijk- Djarason un total di 108 persona a bakuná kontra di Covid. Esaki ta konsiderablemente ménos ku ayera i antayera ora mas ku 180 hende a bakuná.
E kantidat di hende bakuná awe a baha bai den direkshon di e promedio di 96 persona ku a bakuná e promé dos siman di e kampaña di bakunashon.
Awe riba medionan social por a skucha vários keho atrobe tokante e number 0800 0800. Esaki probablmente dor di kantidat di hende ku ker a traha sita pa bai pasa tèst di Covid.
Lesa tambe:
- ‘Leerorkest Bonaire’ na Kolegio San Bernardo ta duna su promé presentashon
- Hopi apresio pa liderazgo di gezaghèber interino Nolly Oleana durante krisis di wer
- Ministernan di hustisa di Aruba, Kòrsou i St. Maarten a reuní na Boneiru
- Studiantenan di Boneiru ta haña dispensashon di e Visitor Entry Tax via email
- Paso pa paso Mariadal ta bai bèk na su operashon normal


text:
Famia
-
Nacemento
Mester inscribi tur baby cu nace na Aruba (duna e nacemento di conoce) na Censo y Registro Civil. E registracion di e nacemento mester tuma luga dentro di cinco dia (e dia di nacemento, diasabra, diadomingo y dianan oficial di fiesta no ta conta den e cinco dianan menciona). Censo y Registro Civil ta pone Ministerio Publico na altura di tur registracion haci despues di e termino di cinco dia.
-
Reconocemento
Un hende homber por reconoce un mucha, cu legalmente no tin tata ainda, como su yiu, door di cual e ta crea un relacion familiar legal cu e mucha. Desde 1 di september 2021 Na reconocemento di e mucha desde 1 di spetember 2021, ambos mayor duna di conoce cu ta haci un escogencia di fam di e tata of un combinacion di nan si acaso un di nan tin dobbel fam. Un empleado publico di Censo ta traha un acta di reconocemento ora cu un reconocemento di yiu tuma luga.
-
Adopcion
Adopcion ta nifica, tuma legalmente responsabilidad di bienestar pa un mucha, cu normalmente e mayornan biologico ta eherce. E mayornan y yiunan adoptivo tin e mesun derecho y deber pa cu otro mescos cu mayornan biologico tin cu nan yuinan biologico. Hues ta confirma of ta dicta e sentencia di adopcion, sosteni, of no door di Directie Voogdijraad.
-
Matrimonio pa esnan biba na Aruba
Tur persona cu kier casa, mester duna esaki di conoce na Censo y Registro Civil (burgerlijke stand), e asina yama dunamento di man.
Despues di diescuatro dia cu a duna man (a registra na Censo e intencion di matrimonio) e casamento por tuma luga (articulo 62 insiso 1 BWA).
-
Matrimonio pa esnan cu no ta biba na Aruba
Aruba a bira un luga ideal pa parehanan casa door di su ambiente romantico, idilico y e manera relaha di bida. Aruba ta un di e destinacionnan faborito den mundo pa casa. Hulandes y stranhero por casa na Aruba, aunke cu nan no ta inscribi na censo di Aruba.
Si bo tin plan pa casa na Aruba, bo mester cuminsa prepara na tempo. Tin formulario y/of documento cu mester ta entrega na tempo na e Oficina di Censo di Aruba. Tambe mester tene cuenta cu e terminonan legal vigente cu tin na Aruba.
-
Divorcio
Ta disolve un matrimonio ora cu un di e casanan a muri of ora di divorcio. E proceso di divorcio ta manera lo siguiente:
- Un di e parehanan ta acudi na un abogado;
- Esposa y esposo y/of nan abogadonan mester presenta dilanti hues;
- Hues ta duna su sentencia;
- Mester laga registra e sentencia di divorcio den Registro civil na Censo.
Mester acudi na un abogado pa cuminsa cu e proceso pa disolve e matrimonio. Hues ta duna sentencia den caso di divorcio.


text:
Diahuebs, 2 di juni 2022 den un auditorio completamente yen Camara di Comercio y Industria (KvK) a tene un Town Hall Meeting riba e topico di Reforma Fiscal. KvK a organisa e encuentro aki pa por intercambia cu e comunidad empresarial riba e preocupacionnan y ideanan existente relaciona cu e plan di Gobierno pa introduci un sistema di BTW entrante 1 di januari 2023.
KvK, huntu cu varios stakeholders, a asisti na e reunionnan y diferente sesion cu Gobierno y Departamento di Impuesto (DIMP) a organisa. E intencion di KvK ta pa contribui na mehora e sistema di impuesto cu ta anticua, fragmenta y complexo.
KvK ta na fabor di un reforma fiscal integral cu wordo implementa a base di budget-neutral y cu lo resulta den un sistema moderno, simplifica y balansa. Ta imperativo pa inclui reduccion di e gastonan di Gobierno, particularmente e gastonan di Payroll y di producto y servicio. E proposicion cu Gobierno a presenta no ta un reforma fiscal integral, no ta reduci e complexidad di e sistema di impuesto, ni tampoco ta budget-neutral y hasta tin e riesgo cu Aruba lo bira excesivamente caro. Ademas, teniendo cuenta cu e tempo y capacidad limita, tin duda si introduccion di e BTW entrante 1 di januari 2023 lo ta factibel.
Durante di e Town Hall meeting KvK a duna un introduccion cortico encuanto e sistema di BTW proponi y a elabora riba e consecuencia directo cu e sistema nobo lo tin pa loke ta trata algun aspecto importante, entre otro: trabaonan administrativo adicional, inflacion, aumento di costo di haci negoshi, introduccion di sueldo minimo pa directornan, aumento di e tarifa di impuesto di importacion (invoerrechten) y cambio den impuesto di entrada (inkomstenbelasting).
KvK a keda hopi satisfecho cu e acogida y e participacion na e Town Hall meeting. E participantenan a expresa nan preocupacionnan, a haci varios pregunta y tabatin diferente sugerencianan. A enfatisa cu comercio no tin espacio pa carga mas gasto, particularmente si no tin un compensacion balansa a cambio. Esaki ta un ratificacion cu e concepto di Reforma Fiscal tin hopi aspecto cu mester di mas clarificacion y cu comercio no ta di acuerdo cu algun punto.
KvK ta gradici e participantenan pa nan aporte y lo evalua e feedback y sugerencianan ricibi pa despues comunica esaki na Ministerraad y Departamento di Impuesto (DIMP). Pa mas informacion por bishita e pagina di Facebook y website KvK www.arubachamber.com (Event information: Townhall meeting June 2, 2022 | Kamer van Koophandel en Nijverheid Aruba | Aruba Chamber of Commerce and Industry). Tur empresario cu ainda ta desea di trece nan preocupacion dilanti y/o tin sugerencia por dirigi esaki na KvK via e-mail


text:
Ayera a keda raporta un caso di un muhe cu lo a wordo maltrata severamente door di su pareha.
E señora Anuska Tromp di 48 aña tabata lucha pa su bida pero a fayece den ora di marduga awe, a consecuencia di e maltrata ricibi, segun e fuente ArubaNative.com ta raporta awe mainta. E fuenta ta bisa tambe cu e curpa a keda confisca.
Ya caba for di ayera tardi polis a bay over na detene e homber Roy Croes di 53 aña di edad. Segun otro fuentenan, e caso lo a tuma luga diadomingo mainta pa merdia na nan apartment cu ta keda na Pos Abao. E señora lo a ricibi basta sla na cabes, cuasando sangramento interno. Informacion cu ta circula ta bisa cu e homber na prome instante a bay hospital pero despues a regresa cas bek ora el a ripara e seridad di e caso. Eynan ta unda polis a bay over na detene.
Vocero di KPA Lito Lacle a informa cu polis no a ricibi e melding oficialmente como cu ta trata di un strafrechtelijk onderzoek. Nos a tuma contacto cu vocero di Ministerio Publico (OM) Ann Angela, kende a informa cu na e momento aki ta wardando riba e fiscal na warda pa asina duna informacion oficial.
Mas aki rato lo trece mas informacion di e noticia aki.


text:
Diasabra atardi durante un control di polis riba L. G. Smith Boulevard, a duna un auto marca Nissan modelo March señal pa para pero sin resultado. Polis no a ria y a start un persecucion tras di e March aki, pa cual no a dura mucho.
E persecucion a cuminsa riba Boulevard sigui pa Camacuri, drenta Avenida Milio Croes y termina den Sabana Blanco ora cu polis a logra para e auto aki.
Den e auto tabatin dos hoben. Ningun di dos por a demostra un rijbewijs valido. Polis a detene ambos y a transporta nan pa warda di polis. A confisca e auto y hib’e pa ward’i polis na Balashi.


text:
Mientras cu e discusion entre e partidonan encuanto all-inclusive ta continua, e ta kita bista for di otro asunto cu ta exigi nos atencion. Esey ta e discusion – no nobo tampoco – tocante e cantidad di camber den totalidad cu nos ta considera saludabel pa nos economia. Den esaki nos mester tuma na cuenta tanto desaroyo internacional como aki na Aruba mes. Riba nivel internacional (y regional) nos ta mira e aumento di competencia den nos region, unda principalmente e surgimento di Cuba ta un factor di importancia cu tur otro pais mester tuma na cuenta.
E demanda creciente di all-inclusive den tur pais ta otro aspecto, cu a hiba nos na e debate actual, unda tur ta reconoce cu nos mester haci algo, pero e diferencia di opinion ta mas bien riba kico y con ta haci. Ta mas cu claro cu tin dos extremo cu nos mester evita: nos no por atende solamente e interesnan comercial pafo di e hotelnan, limitando e ultimo nan aki den e forma di haci negoshi. Si tin mas demanda pa all-inclusive na nivel general, nos no por simplemente bisa cu nan no por atende e demanda aki. Basicamente tur interesado ta di acuerdo cu algo mester sucede, pero e forma radical den cual e ministro ta desea di ranca tur poder di decision trece na su despacho ta loke ta lanta preocupacion.
Pero aparte cu e debate aki ta tuma atencion merecidamente, e ta causa tambe cu ta kita atencion di otro tema cu (atrobe) mester di nos atencion. Esey ta e asunto di kico ta e desaroyo sano cu nos ta mira pa nos turismo en general pa loke ta cantidad di camber y di ki calidad. Un di e problemanan principal cu nos ta señala ta cu e ministro concerni no ta actua nada diferente cu su predecesornan. Ignorando consehonan duna na 2010 caba pa un comision cu e mes a instala pa considera un moratorio, en bista di e cantidad grandi di proyecto den planificacion caba cu tabata dificil pa para. E mensahe tabata cu e ministro no tabata desea moratorio, muy probablemente pasobra como ‘bon politico’ e kier a tene tur opcion habri pa e atende esun cu e ta desea. Aparte di esey den e proceso di obtene permiso pa acomodacion turistico e no tin tanto di bisa, pasobra ta e ministro encarga cu infrastructura ta marca e paso te awe.
Con tal cu den e añanan despues nos a mira loke a sucede: aumento di camber di hotel limita, no pasobra no a purba, sino cu tabatin otro factor cu a hunga un papel (Bushiri, Bahia,p.e.), y un crecemento substancial di condominio y di acomodacion alternativo riba henter e isla na un manera no controla. Na e momento aki, manera AHATA a mustra cu cifra, no ta e sector hotelero tradicional ta crece, cu of sin all-inclusive, pero e sector di acomodacion alternativo. Esey tin su bon y su malo. Bon ta cu e ta un estimulo di e empresario chikito y mediano den sector turistico, unda nan tin tur derecho di existencia mescos na tur pais di mundo. E problema ta (atrobe) cu gobernacion ta ‘nowhere to be seen’ den su papel obligatorio di regula e desaroyo aki. Claro cu e ta competencia fuerte pa e sector hotelero estableci pero nos opinion ta cu tur dos por tin nan espacio.
Un problema sin embargo ta cu e ministro encarga cu turismo mes no ta duna bastante indicacion ta den cual direccion e ta desea di bay. Aparte di e casi mil camber cu tabatin den mente pa Bahia na Sero Colorado, a bin cu e plan fuera di e mundo aki pa concede otro lotenan mas na cabes di Aruba, cu un total di 2500 camber incluyendo Bahia. Ta bon cu no kier a bisa nomber di esnan cu a sinta pensa semehante locura, pero nos por laga nan dal den e muraya di realidad economico, unda ‘common sense’ no a logra para nan. Igualmente nos por comprende cu conseho di ministro no ta apoya e plan pa un hotel na Savaneta, loke ta di aprecia pero talbes pa otro motibo. Si Aruba ta lider regional den ‘sostenibilidad’ y bo ministro ta bin cu un plan pa traha hotel den e unico reserva forestal di mangel cu nos tin, e contesta mester tabata un “NO” cla y raspa for di cuminsamento. Si e ministro no sa ‘google’ e por puntra su colega di infrastructura yuda su persona cu esey pa e por haya un impresion di e destruccion cu industria di hotel ta causando mundialmente den area di reserva costera valioso.
Si e ministro banda di su astucia di custumber tambe por sorprende nos de bes en cuando cu prueba di sentido comun e lo por ta mas exitoso (ainda). Recomendacion: ban regla e asunto di all-inclusive sin cu e mester bira un guera di trinchera unda niun hende ta hala tras pa no perde cara. Pero ban papia tambe di e rumbo general di nos turismo.


text:
Papaya- Diamars atardi den careda di 5’or polis ta wordo notifica di un incidente na Papaya, caminda cu auto a dal un criatura di 2 aña.
Mes ora a manda patruya pa e sitio.
Na yegada polis ta compronde cu ya ambulance a sali direccion Hospitaal cu e criatura.
Polis di trafico tambe tawata bayendo pa e sitio. Na e cas e welo di e mucha a conta polis cu e lo a bay reverse y a dal e mucha cu e auto.
Pero, segun su version y mas laat polis tambe a confirma esaki, e mucha ta ok. Un rato despues, a pidi un otro ambulance pa e mes un adres, pero e biaha aki pa controla e welo, cu ta un pashent di curason.
Otro departamentonan a wordo notifica, manera recherche pa presenta na e sitio, pa por haci un investigacion di e susedido lamentabel aki pero cu danki Dios na final e criatura ta bon.


text:
Camara di Comercio, exito cu bo debatenan ‘Rigged’
6 April 2017
Ta e grupito privilegia cu nan dealnan ‘Sneaky y Scondi’, nan proyectonan ‘Nos cu Nos’, ‘Friends and Family’ y ‘Awor ta nos beurt pa horta’, a trece Aruba den e abismo financiero y decadencia social y moral cu e ta actualmente aden. Ta e clase aki, a permiti cu awendia Aruba tin solamente trabou di ‘Cheap Labor’, un frontera hancho habri, scarsedad di tereno, criminalidad halto, politiconan miyonario y cu corupcion den gobernacion a bira algo normal. Tambe e asunto di ‘vota pa cos’, a conduci cu awe e Arubiano ta casi un minoria riba su propio isla, y cu ta wordo menosprecia pa e politico tradicional cu tin mas atencion pa e stranhero. Pasobra nan si por compensa e perdida di voto, siendo cu nan lo ta eternamente fiel na esun cu a duna (of bende) nan un permiso, un tereno of un paspoort.
Awendia hasta el’a bira normal cu si un partido no tin miyones pa campaña y cumpra voto, defacto e no ta conta. Y asina mes un parti di e pueblo y ningun gremio ta tribi di haci e pregunta publico di unda e miyones pa esakinan ta sali y cuanto nan lo costa pueblo na final.
Pa hopi aña, diferente gremio a keda keto y algun hasta a coopera cu e manipulacion politico pa sconde e situacion socioeconomico malo, pa pueblo. Un bon ehempel di esaki ta e participacion den e ‘Dialogo Social’, pa despues algun sali core bisa cu gobierno no ta respeta of tuma nan na serio. Un otro ehempel, ta nan silencio den e proyectonan ‘Black Corridor’, ‘WEB-Hedging’ y ‘CITGO-deal’. Nan silencio y cooperacion tin su origen den e laso intimo y e dependencia cu nan tin cu e clase politico. E relacion simbiotico aki, a pone hopi hende perde confiansa den algun gremio y nos institutonan democratico.
Awor den bida bo tin cu duna un persona of un instancia e oportunidad pa coregi nan eror. Pero ora bo ta mira cu ainda e persona of e instancia ta kere cu pone un poco lipstick y trata di bende esey como un cambio real, anto no tin otro caminda pa pensa cu realmente nan no ta respeta’bo y kier tuma’bo haci. Awendia mas hende ta consciente di e weganan di manipulacion y ta cansa di mira con cierto partido y gremio tradicional ainda kier bende e pueblo un 6 pa un 9. Pero ta eynan ta unda nan ta faya. Pasobra ainda tin hende inteligente, integro, independiente y cu curashi, pa denuncia tur tipo di manipulacionnan y corupcion aki na Aruba.
Camara di Comercio ta organisa dos debate politico, pa ‘di e forma aki pueblo di Aruba por haya mas informacion kico lo ta e plan cu cada partido ta ofrece si nan drenta Parlamento despues di eleccion’. Porcierto un bon iniciativa. Pero unda Camara di Comercio mester mustra su imparcialidad, e ta bolbe mustra claramente su preferencia politico: ‘KvK a stipula pa participacion na e debatenan, ta pone cu partidonan AVP, MEP y POR por pasa pa participa na e debatenan. Mediante di e encuesta lo saca e otro 3 partidonan cu lo participa entre UPP, RED, PPA, MAS y ABO’.
Pa prome, a scoge pa privilegia e partidonan tradicional riba esunnan cu no tin representacion den Staten. E partidonan tradicional tin tur dia tur sorto di medio na nan disposicion, mientras cu esunnan cu no representacion den Staten no tin esaki. Esunnan cu no tin representacion hasta tin biaha ta wordo boicotia activamente pa cierto medionan, pa asina no por cera conoci cu nan plan y ideanan. Awor Camara di Comercio tambe ta obstaculisa e partidonan cu no tin representacion den Staten (of miyones di placa di sponsor), na un plataforma nacional. Discriminacion politico!
Dos: Camara di Comercio lo invita e tres partidonan sin representacion den Staten cu sali na cabes di su encuesta. Pues Camara di Comercio ta duna claramente un ‘stemadvies’ aki na pueblo. Camara di Comercio no ta bisa pueblo cu su encuesta no ta representativo y ta depende puramente riba kende tin mas fanatico pa clic riba su partido di escogencia. E encuesta di Camara di Comercio ta brinda e posibilidad cu un hende por clic henter dia, pa asina su partido wordo invita. Manipulacion politico!
Tres: Camara di Comercio a scoge pa POR participa directo na e debatenan. Dicon POR ta participa directo sin cu e tambe mester participa na e ‘competencia di clic’, siendo un partido nobo? Plataforma Politico POR ta un alianza cu a wordo lanta fin di aña pasa y cu no ta representa den Staten. Pues dicon otro reglanan ta wordo aplica pa POR? Preferencia politico!
Pa enfatisa cu Camara di Comercio no ta imparcial, den diferente matutino a sali publica: ‘Plataforma Politico POR, RIBA INVITACION di Camara di Comercio a reuni cu e directiva di e instancia aki (Diario y Solo, 3 April 2017 y Bon Dia, 4 April 2017)’. Pues Plataforma Politico POR cu recien a wordo lanta, ta wordo invita pa Camara di Comercio, prome cu tur e otro partidonan. Trato desigual politico!
E postura tuma pa y e forma di actua di Camara di Comercio den e organisacion di e debatenan aki, no ta mustra cu e ta imparcial. Kisas Camara di Comercio a tuma e postura aki, pa via e vinculo of influencia comercial cu algun miembro di e plataforma aki tin cu’ne.
Pa tres aña caba, partido ABO ta conscientisa y informa pueblo riba asuntonan social, e falta di democracia y corupcion structural. Tur esaki ta wordo haci, tur dia, pa hendenan cu si tin Aruba na pecho y no nan interes personal. Durante e tres añanan aki, partido ABO a wordo boicotia pa diferente medio, pero asina mes, a logra pa su mensahenan yega cerca hopi hende. Hasta cerca e politiconan tradicional cu pa 27 aña tabata forma parti di e destruccionnan y entreguismo structural di Aruba y cu awendia ta un AVP-light. Pa medio di e comunicado aki, partido ABO ta anuncia publicamente cu nos no ta interesa pa participa na ningun debate of plataforma anti democratico. Camara di Comercio, exito cu bo debatenan ‘Rigged’.


text:
Dia 26 di April ultimo Quota International of Aruba a tene su anochi di Donacion. Durante e evento aki Quota a reparti un suma total di Afl. 35,000.= entre 13 fundacion, organisacion y otro instancia aki na Aruba. E anochi di Donacion tawata posibel danki na e esfuerso di e comision di Donacion di Quota, bao guia di e Presidente di e comision, sra. Alexia Semeleer. E comision a analisa y investiga tur peticion y asina a yega na e 13 institucionnan cu a ricibi un donacion. Durante e periodo di Covid, no tawata posibel pa Quota organisa nan evento di custumber pa recauda fondo, pero apesar di esaki a logra hasi un bunita donacion danki na e contribucion personal di miembronan di Quota.
E evento tawata un exito rotundo y a tuma luga na e bunita localidad, Cas di Brenchie. Durante e anochi aki e diferente instancianan a haya e oportunidad pa elabora ariba e trabao cu nan ta haci pa e comunidad di Aruba y a indica di ki forma lo hasi uzo di e donacion ricibi. Quota International of Aruba ta un organisacion boluntario di ehecutivonan femenino cu ta yuda instancianan cu ta traha cu personanan cu limitacion di oido y habla, hende muhe y muchanan den situacionan di abuso y esnan mas vulnerabel den nos comunidad. Alavez, Quota International of Aruba, ta pidi comunidad henter pa keda pendiente pa e promoción pa e evento di fund raising cu pronto lo bay tin mas informacion ariba esaki. Di es manera ey Quota International of Aruba por crea fondo pa duna bek na organizacionnan den nos comunidad cu tin mester sosten financiero.


text:
Sr. Pisas i Ombudsman a papia mas aleu den liñanan general tokante diferente tópiko ku ta di importansia pa desaroyo di Kòrsou, manera derechinan di mucha i e desaroyonan rondo di e situashon di COVID-19. Na final di e kombersashon, tantu sr. Pisas komo Ombudsman a ekspresá e disponibilidat pa den futuro sigui traha di forma konstruktivo riba e relashon di trabou entre gobièrnu di Korsou i e instituto di Ombudsman.
Entrega keho
Tur hende tin derechi di hasi un petishon na Ombudsman pa hasi un investigashon riba e manera ku un organo gubernamental komporta su mes den sierto situashon ku un siudadano of persona di legal.
Den media
Programa informativo Ombudsman 2020
Episodio 4 - Transparensha di Gobernashon
(Transmishon 3 novèmber 2020)
Orario di ofisina
Nos ora nan di ofisina ta di djaluna te ku djabierne.
Inloop: 08.30 - 11.30
Sita: 14.00 - 15.30


text:
‘Aruba mester recupera y reintroduci integridad y honestidad’
Jeanella Henriquez ta un hoben Arubiano, actualmente e tin 21 aña. E tin cuatro aña caba bibando na Hulanda y ya caba den su...
Hoben escritora: ‘Mi kier hiba nomber di Aruba dilanti den industria creativo’
Bon Dia a combersa cu hoben Kenna Hernandez kende aña pasa a haya e premio pa e miho pelicula durante Aruba Short Film Festival....
Cerbes Chill a domina durante Carnaval 64
E aña aki Chill tabata den paradanan di Carnaval 64 pa asina regala tur persona producto di Chill. Cerbes Chill tabata den e paradanan...
Trahadonan social lo cuminsa traha riba caya bek
Departamento di Asuntonan Social (DAS) ta informa riba con leu e plan di crisis social ta bayendo tras di cortina, mientras ta señala cu...
E enlace entre salud mental y carnaval
Den e resto di nos entrevista cu artista local Jess Wolff e artista a subraya e importancia di trece variedad den celebracionnan manera carnaval. E...
Artista Jess Wolff: ‘Experimentacion ta desaroya identidad’
Durante un entrevista cu artista multidisciplinario Jess Wolff, Bon Dia a combersa cu e artista riba e importancia di experimenta tanto den creatividad como...
‘Comercio mester ta mas habri pa tuma hendenan cu cierto limitacion’
Ayera na Renaissance Convention Center, e fundacion cu ta encarga cu cuido na hendenan cu limitacion a tene un celebracion di carnaval cu tur...
‘Tolerancia ta un colebra cu dos banda’
Un pagina di Facebook cu pa ultimo lunanan ta hayando basta atencion ta dedica na un grupo di persona cu hopi biaha no ta...
‘Awendia mi ta mira un sociedad cu un mente hopi mas habri’
Jerley Fernandez ta un hoben Arubiano cu actualmente ta laborando den sector financiero. Den e entrevista aki e ta comparti cu Bon Dia Aruba...
‘Psicologia spiritual ta necesario pa por compronde cierto nivel di e mente’
Siguiendo nos combersacion cu psicologo Dimitri Halley riba e tema di salud mental, el a elabora cu Bon Dia cu e ta un di...


text:
Charla na konmemorashon di lantamentu di katibu, Mangazina di Rei, 16 di novèmber 2007.
Na promé lugá mi tin ku bisa ku el a strañá mi un tiki ku Sr. Nòchi Coffie na nòmber di SKAL a invitá mi pa mi tene un charla aki awe nòchi. Ta konosí ku mi no ta interesá mas den tur e konmemorashonnan di lantamentu di katibu na Kòrsou i último 5 aña na Boneiru tambe. Pèrmití mi splika di kon.
Tur grupo di komunidatnan rònt mundu ku a pasa dor di un periodo di inhustisia, ta lanta monumento awendia i ta tene konmemorashon pa vooral nos no lubidá. Armenonan di Medio-Oriente ta konmemorá e genisidio kometé kontra nan dor di e Turkonan den kuminsamentu di siglo 20. E pueblonan Asiátiko di Cambodia i Laos ta konmemorá e matanzanan na man di e komunista Pol Pot durante añanan ‘60 i ’70 di siglo pasá. Hudiunan ta konmemorá e holokousto durante Segundo Guera Mundial. I e pueblo di e pais Afrikano Ruanda ta konmemorá ku na aña 1994 e tribu di e Hutu-nan a mata mas ku 500.000 mil persona di e tribu di Tutsi-nan ku skopèt i machete den nan propio pais.
Kende mester kòrda kiko?
Mi pregunta ta dòble: Kende no mester lubidá, i kiko nos no mester lubidá? Pa tur hende presente aki sklabitut no ta nada otro ku historia. Nos niun di nos no a pasa dor di dje. Pues, kende mester konmemorá kiko? Si nos ta bai den historia personal di kada un di nos aki, bèk te den siglo 17 te 19, nos lo ripará ku algun di nos tabata bòmba, otronan tabata doño di katibu òf a yuda outoridat kontra Martis di Catalina Janga, mientras ku gran mayoria di nos antepasadonan no a hasi nèt nèt nada pa kaba ku e gran inhustisia di sklabitut. Pues, mi ta puntra un biaha mas: kende mester konmemorá kiko? Konmemorá indiferensia kisas?
Versíkulo 44 te 46 nos ta lesa ku sklabitut ta OK, basta bo katibunan no ta pertenesé na bo propio tribu. Den tempu ku Hulanda a apliká sklabitut den su kolonianan, nan tabata kumpra katibunan Afrikano entre otro di Afrikanonan mes. Sklabitut tabata normal e tempu ayá, rònt mundu inkluso na Afrika.
Liberalismo
Kontra tur e opreshon mundial aki a surgi na fi n di siglo 18 un movimientu na Europa ku nan tabata yama Liberalismo. E tres lemanan tabata: Libertat, Igualdat i Fraternidat. Tabata e liberalnan blanku Europeo aki ku a kuminsá Revolushon Franses. Nan a basha nan sanger pa logra rekonosimentu di derecho humano. Nan a insistí ku sklabitut mester wòrdu abolí, pasobra e ta kontra derecho humano ku ta basá riba libertat i igualdat. Ta nan a pusha pa demokrasia, dunando tur hende libertat polítiko. E no tabata fásil i hopi hende a muri, inkluso katibu, pero na final
nan a logra stablesé demokrasia i abolí sklabitut. Pues, mi ta bolbe puntra: kende
no mester lubidá kiko?
Ban kaba ku sklabitut di immigrashon
Si e konmemorashonnan aki no ta sirbi niun otro meta ku un sorto di meditashon riba lokual ku niun di nos no mester ripití nunka mas, mi ta di akuerdo kuné. Si ta
asina, laga nos tur presente aki tuma un desishon mental for di awor ku niun di nos nunka lo no diskriminá kontra niun migrante mas. Laga nos komprondé i akseptá ku nan ta hende meskos ku nos i ban lucha kontra e sistema opresivo ku gobièrnu di Boneiru ta apliká kontra nan, kaminda nan mester bai na rudia pa un pèrmit di trabou kada aña, djis pa nan por haña chèns pa mantené nan famia. Djòin nos den e lucha ei, eksaktamente pa motibu ku un hende manera Martis di Catalina Janga lo tabata e promé pa djòin e lucha aki.
Damas i kabayeros, no ta mi intenshon pa ofendé niun hende. Pero ora nos ta papia ku otro, nos mester papia bèrdat. Nos ta skohe kiko nos kier konmemorá i kiko nò. E Alemannan a bisa Hulanda kla kla kaba, ku nan ta fadá ku tur e referensianan na e periodo di Hitler, pasobra si e Hulandesnan tin asina tantu avershon kontra e Alemannan, di kon Alemania ta e promé pais ku Hulanda ta hasi negoshi kuné? E Hulandesnan tambe ta fadá ku tur e referensianan na sklabitut, pasobra si nos tin asina tantu avershon kontra nan, di kon nos kier keda den Reino
anto?
Nos no ta nenga niun realidat
Ta p’esei mi no ta interesá den sklabitut mas. Mi no ta bai asina leu ku sierto Haponesnan ku simplemente ta nenga lokual ku a pasa. E Haponesnan aki ta asina fadá ku tur e konmemorashonnan kontra nan, ku nan a kuminsá nenga tur kos. E Chinesnan ta rabia, pasobra nan ta haña ku Hapon no mag lubidá. China kier pa e Haponesnan pidi diskulpa i bolbe pidi diskulpa i vooral kuminsá paga kompensashon. Ta p’esei e Haponesnan aki a disidí di simplemente nenga tur kos.
E ora ei kisas un dia e Chinesnan lo stòp ku e sistema makabro di ripití e kosnan
malu ku e antepasadonan di Hapon a hasi.
China su aktitut no ta bon. E no tin nada di haber ku rekonsiliashon. E no tin nada di haber ku e presente. Segun mi, un pregunta hopi mas importante ta: Unda nos kier bai? En bes di sinta konmemorá tragedianan di pasado, nos tin ku perkurá ku igualdat i libertat lo ta sigurá den futuro. Pasobra tin un transformashon mundial ta tumando lugá, ku por wèl resultá den un estado polisial pa henter mundu, si nos no ta paga tinu.
Globalisashon; estado polisial?
Globalisashon ta tumando lugá aseleradamente. Nos no por stòp e mas. Tampoko
no ta prudente pa stòp é, pasobra e ta primintí di por mehorá nivel di bida pa tur hende na mundu. Si nos ta hasi’é bon, nos por logra mas igualdat i mas prosperidat pa mas hende. E chèns ei, nos mester tuma.
Pero direkshon ku e proseso a kué ta hopi peligroso. Pa kombatí e asina yamá ‘terorismo’, gobièrnunan rònt mundu, inkluso na Antia, ta debilitando nos derecho- i libertatnan. Gobièrnu a kuminsá penetrá den nos privasidat, chèkeando nos e-mailnan, skuchando nos telefòn i registrando nos transakshonnan bankario. Nan ta kòrtando bo derecho di ekspreshon liber i ta ignorá bo derecho riba un huisio hustu. Por ehèmpel, tin mas ku 300 hende den prizòn na Guantánamo Bay, Cuba, pa mas ku 5 aña kaba, sin niun huisio. Esei ta trabou di Rei George Bush di Merka.
Mientrastantu nos amigu Chavez ta bisa ku e kier stablesé un estado soshalista na
Venezuela, bisando asta ku e kier mira un konfederashon ku Cuba. Pa 50 aña kaba, Cuba ta biba bou di opreshon, kaminda tin miles di prizonero polítiko i kaminda e pueblo ta wòrdu tené pober ku forsa brutu. Si bo kier lanta un partido polítiko na Cuba, derechito pa prizòn bo ta bai, tenzij bo ta sostené Partido Soshalista di Fidel Castro.
Pues nos mester ta alerta kiko ta pasando den presente. Leu ku mai pasado. Nos no por kambi’é mas. Pero nos por siña su lès i hasi algu awe pa evitá opreshon den
futuro. Tin un gran peliger pa libertat i demokrasia na e momentunan aki, tantu di parti di Merka komo di parti di Venezuela. Kòrda bon, soshalismo ta un ideologia mundial. Den pasado Fidel Castro a yega di manda trupanan Cubano na Afrika den
un intento pa stablesé soshalismo ayanan.


text:
Kon Schadefonds ta trata mi petishon?
Ora Schadefonds risibí bo petishon, ta wak promé si tur informashon ku ta nesesario pa tuma bo petishon den tratamentu, ta kompleto. Despues bo ta haña un e-mail den kua ta pará ku Schadefonds a risibí bo formulario.
Kontakto telefóniko
E kontakto entre Schadefonds i e víktima en prinsipio lo kana via Ofisina Yudansa pa Víktima. Huntu lo evaluá tambe si ainda informashon adishonal ta nesesario, por ehèmpel di polis, bo dòkter òf terapista. Si e petishon ta eksihí esaki, Schadefonds por tuma kontakto ku bo via telefòn òf e-mail tambe.
E tratamentu
Ora Schadefonds tin tur dokumento, un hurista di Schadefonds ta tuma bo petishon den tratamentu. E ta evaluá si bo ta kumpli ku e kondishonnan pa un pago. E persona aki tambe ta determiná e altura di e pago.
E desishon
Schadefonds ta trata di tuma un desishon mas lihé ku ta posibel, pero ta hasi esaki pa mas tardá denter di 26 siman. Si bo a entregá e petishon via Ofisina Yudansa pa Víktima, Schadefonds ta manda e desishon pa Ofisina Yudansa pa Víktima, ku despues ta tuma kontakto ku bo pa pasa tuma e desishon serka nan.
Bo a entregá e petishon independientemente? E ora ei bo ta risibí e desishon via pòst òf via e-mail.
E pago
Si bo ta haña un suma di sèn, Schadefonds ta depositá e suma aki denter di 30 dia despues di a manda e karta, riba e number di kuenta ku bo a duna. Paga tinu! Si bo risibí mas sèn for di por ehèmpel un seguro òf di e malechor despues di bo pago di Schadefonds, e ora ei bo mester mèldu esaki na Schadefonds. Ta fiha e pagonan den Euro i lo buk nan riba bo kuenta den US dòler. E suma ku finalmente ta subi bo kuenta pa e motibu ei ta dependé di e tipo di kambio.